text:
लाल देव कामत, हटनी, मधुबनी। 5 फरवरी 2022, मैथिली जिन्दाबाद!!
प्रगतिशील किसान गोष्ठ
पंचायतमे एकठामक सामुहिक बैसार संभव नहिँ हुअय तँ विकेंद्रीकरण कय गामे-गाम कृषि जागरूकता अभियान लेल विभाग जागृति आनत। बिहार क’ ऐ ग्लोबल वार्मिंग केर दौड़मे एक्टा नव डेग आगू बढ़त। एक सिंचाई सँ आ सुखा पड़त तैयो गहुंममे नीक उपज संभव होयत। ताहि लेल अंतिम जोतायमे प्रति हेक्टेयर १० किग्रा० नाइट्रोजन वाला पाउडर सुपर एव्जरवेंट पालिभर (एनएसपी) मिलावट करय परतैक। धान में सेहो कम पानि लेल एहिक उपयोग हेतैक। तकर चर्चा भारत भरिमे भ’ रहलैक अछि।
बिहार राज्यके लीची, आम, पान आ माछके विमान सँ देश सँ बाहर पठाउल जाइछ, परंच मखान बेशी जगह छेकैत छैक तेँ जहाज कार्गो ट्रांसपोटिंग लेल भारत सरकार ध्यान दैथि। मखाना अनुसंधान मेँ लागल किसान सलाना १०-१२ हजार टन उत्पादन करैत छैक, ट्रक आ रेल सं मिथिलांचल सँ जाईछ। गाम सँ पलायन कोनू किसान नहिँ करय ताहि लेल विचार विमर्श आई नौआबाखरमे भेल। २८ कृपा भीतर समुहक सदस्य केर सहभागिता भेलैक।


c: text/html

text:
कवि ललित कुमार झा – मैथिली एवं हिन्दीक विभिन्न रचना संग्रह प्रकाशित, वर्तमान गुआहाटी मे प्रवास, साहित्यानुरागी एवं समाजसेवी तथा अभियानी।
कविक परिचय आ प्रकाशित पोथीक विवरण एहि फोटो मे स्पष्ट दर्शित अछि।
साहित्यक सेवाक संग-संग अपने भाषा एवं संस्कृति प्रति सेहो समाज केँ जाग्रत रखबाक अभियान मे निरंतर योगदान दैत आबि रहल छी। गुआहाटी मे मैथिली साहित्यानुरागी युवा पुस्ता केँ सेहो भरपूर प्रोत्साहन आ समुचित संरक्षण दैत मैथिली जिन्दाबाद कय रहल छी।
अपनेक आजुक एक रचना जे व्हाट्सअप पर आयल, बस पाठक केर स्वाद लेल राखि रहल छी।
अंग परिवर्तन
(हास्य काव्य)
सोचू एहन परिवर्तन महान,
अंग सभ बदलए स्थान।
ककरो आँखि होइत आंगुर मे,
ककरो रहैत अन्य स्थान॥
भुड़की बाटे आंगुर ध’ क’
झाँकि सकइत घरक अंदर।
जकर नाक पोन्ह पर रहैत,
तकर जीवन केहन भयंकर॥
जकर मुँह हाथ मे रहैत,
से सभ हथमुँहा कहाइत।
जकर मुँह पीठ पर रहैत,
ओ बुझू भूखे टटाइत॥
आरो अंगक जगह बदलि क’
सोचि-सोचि ठिठिआउ त’।
कल्पनाक सागर मे गोता लगाउ त’॥

robotstxt: allowed

filter: keep


text:
मधुबनी, मिथिला मिरर: मधुबनी के फुलपरास अनुमंडल कार्यालय के बगल मे बाढ़ि नियंत्रण विभागक जमीन सं थाना पुलिस गुप्त सूचनाक आधार पर खोजबीन कय 150 बोतल विदेशी शराब बरामद केलक अछि। जानकारी दैत थानाध्यक्ष पसनोवर खान कहलनि जे, मुखबिर द्वारा सूचना भेटल जे, अनुमंडल कार्यालय के निकट खेत मे बोरा मे किछु संदिग्ध वस्तु राखल अछि।
सूचना के आधार पर एसआई मनोज कुमार एवं अजीत कुमार चौधरी’क संग पुलिस बल खोजबीन केलक त आठ बोरा मे बंद गोल्डन ओक नामक 3 सौ 75 एमएल के 150 बोतल शराब भेटल। अहि संबंध मे ककरो गिरफ्तारीक सूचना नहि अछि।


text:
आम आदमी – मैथिली कविता
– मीना मिश्रा “मुक्ता”
पटना, पटेल नगर।
” आम आदमी”
अभावक चौकी पर नृत्य करैत
भावनाक उछाह केँ के देखत?
गरीबीक धरातल पर चित्कार मारैत
मोनक आर्तनाद केँ के सुनत?
बीत जाइत अछि जीनगी
दालि -रोटीक जोगार करैत।
दम तोड़ि दैत अछि जवानी
जीनगीक पसीनाक धारक प्रवाह करैत।
कहाँ रहि पबैत अछि मनुख
मनुखक पहचान में।
भेटैत छै ओकरा रंग-बिरंगक नाम
अभावक तावा पर सेकल रोटी सन।
जीवनक झंझावात मे लेपटायल रहैत छै
एकटा आम आदमीक जीवन।
भोर-सांझक पेटक हिसाब मे
बीत जाइत छै आम आदमीक जीवन।
जखन पड़ैत छै खगताक डांग
भूख सं ब्याकुल ओकर शरीर पर।
तखने सबटा सेहन्ता जरि जाइत छै
बचै छै मात्र आवश्यकता।
और बिसर जाइत अछि मनुख, मनुखता
आ मनुख बनि जाइत अछि “हैवान”।
संघर्ष और सहनशीलताक डोरी
छुटि जाइत छै ओकरा हाथ सं।
साहस भ जाइत छै धराशायी
पेटक आगि मे आहूति दैत अछि मनुख,
अपन जिनगीक स्वर्णिम क्षणक,
और तखने पबैत अछि उपाधि “मनुखक झर” के।
अफसरशाही आ तानाशाही के
बेदना झेलब बनि जाइत छै मजबूरी।
नै भरि पबैत अछि परिवारक पेट
चाहे करैत अछि दुनू सांझ मजदूरी।
और कखनो-कखनो विरोधक आंधी
मारै छै जरल करेज मे हिलकोर।
आ ठाढ़ भ जाइत अछि अपन अधिकार लेल,
चाहे कतबो मर्दन कयल जाइ ओकर हिम्मत कें।
तखने होइत छै ओकर नामकरण “हेहर” के,
बृद्धावस्था पेंसन आ राहत के सामान लेल।
दौड़ैत-दौड़ैत घसैत अछि अपना एंड़ीक बेमाय,
कै बेरक किस्त, चलि जाइत छै,
मुखिया और नेताक फुललाहा पेट में
और आश्वासनक मरहम लगबैत रहैत अछि
अपन धीया-पूताक शरीर पर।
एहने मनुख भ जाइत अछि बेसी काल बहीर
आ चलैत-रहैत अछि अनबरत
हाकिमक दलान दिश।
और पबैत अछि एक दिन उपाधि “थेथ्थर” के
हम सब देखै छी जीनगी मे
रंग-बिरंगक मनुख।
हमरे अहां मे छथि
ओ “आम आदमी”
जकरा अंतरमन मे रहैत छै
कोनो ने कोनो दुःख।
मुदा, हम मात्र उपाधि दैत छी।
कहां मेटित कत पबैत छी ओकर भूख???


text:
मणीष कर्ण, जनकपुर। अप्रैल १६, २०१६. मैथिली जिन्दाबाद!!
आइ जनकपुरमे मिथिला नाट्यकला परिषद् (मिनाप) द्वारा आयोजित एक विशेष समारोह बीच ‘सपनेक संसार’ नामक मैथिली गीति एल्बम केर लोकार्पण कयल गेल अछि। जनकपुरक वरिष्ठ साहित्यकार राजेन्द्रप्रसाद “बिमल”, रेवतीरमण लाल, रामभरोस कापडि “भ्रमर” आ तहिना मिनापक अध्यक्ष मदन ठाकुरक संयुक्त रुप मे ई गीति एल्बमक लोकार्पण केने छलाह।
सात टा गीत रहल सी.डी. एल्बम मे वरिष्ठ गायक एंव संगीतकार सुनिल मल्लिक, नेहा प्रियदर्शनी, ललित कामत आ रन्जना सिंह अपन-अपन सुमधुर स्वर देने छथि। अयोध्यानाथ चौधरी लिखित एंव सुनिल प्रवेश केर संगीत रहल एल्बम जनकपुरक क्याम्पस चौक स्थित निशान्त अडियो भिडियो एण्ड सपोर्ट सिस्टम प्रा.लि. (नवरस) स्टुडियो मे रेकर्डिङ कएल गेल अछि।
कार्यक्रम मे गीत, गजल संग्रह “चली किछु गुनगुना ली” पुस्तक पर समीक्षा सेहो विद्वान् समीक्षक लोकनि द्वारा कएल गेल छल। ने.क.पा. माओवादी नेता एंव साहित्यकार रोशन जनकपुरी, नित्यानन्द मंडल सहित अन्य मान्यगण सभ गजल संग्रहक समीक्षा केने छलथि। ताहिना त्रिभुवन विश्वविद्यालयक मैथिली विभागाध्यक्ष एवं प्रसिद्ध साहित्यकार परमेश्वर कापडि, सद्भावना पार्टीक केन्द्रीय सदस्य लालकिशोर साह एल्बमक सफलताक शुभकामना संदेशरूप अपन मन्तव्य देने छलाह।
एल्बम पर अपन विचार रखैत गायक व संगीतकार सुनिल मल्लिक एल्बमक सभ गीत सब मे मिथिलाक माटि-पानिक सुंगन्ध रहबाक आ बजारमे बढि रहल अश्लील गीत सभक विकृति केँ जडि सऽ हँटेबाक वास्ते ई अनमोल कृति मिलक पत्थर सावित होयत से विश्वास व्यक्त कएलनि। ओ एल्बमक गीत सभ मिथिलाक हर वर्गक लोकमानसक रुचि केँ ध्यानमे राखि बनाओल गेल अछि सेहो कहलैन।


text:
अखनि अंतिकाक संपादकीय सोझामे अछि। कहैत छै जे जखनि भीड़मे अशान्ति पसरैत अछि तखनि दू प्रकारक लोक सक्रिय भए जाइत छथि- एकटा एहन लोक रहैत छथि जे चाहैत छथि जे ई अगराही कहुना रुकए आ किछु एहनो लोक होइत छथि जे आगि लेसबाक सदति प्रयास करै छथि। हुनकर आगि ओतहि प्रभावी होइत अछि जतए आम जनताक भीड़ होइत छैक। एहने एकटा अगिलेसुआक उदाहरण हमरा सोझाँ अछि- अंतिकाक संपादकीय
ई कोन कोन बात झूठ प्रचारित करैत छथि आ तकर केना व्याख्या करैत छथि से देखल जाए-
“ब्राह्मणेतर आ स्त्रीक दृष्टिकोण सँ देखल जाय तँ मिथिला सदा सँ वर्चस्वशालीक समर्थक, कमजोर के सतबैवला, अनुदार आ असहिष्णु समाज रहल अछि।”
एहि कथनक उदाहरण हुनका नहिं भेटलनि। वस्तुतः ई एकटा सामान्य कथन थीक जकर प्रयोग 19म शताब्दीसँ आइ धरि अगिलेसुआ सभ करैत रहलाह अछि। ई सम्पादकक अपन मन्तव्य थीक, जकर हुनका लग कोनो उदाहरण नै छनि। जे मिथिला पहिल बेर नारीकें सभामे शास्त्रार्थक लेल उपस्थित कएलक (गार्गी, मैत्रेयी) जाहि मिथिलाक याज्ञवल्क्य शतपथ ब्राह्मणक सभ स्थल पर सभक लेल सोचैत रहलाह आ तें केवल अपना लेल सोचनिहार अत्यन्त क्रोधी, भ्रूण कें तोड़निहार ब्राह्मण कहोड कें सेहो नै छोड़लनि ओहि याज्ञवल्क्य आ हुनक मिथिलाक प्रति एहन विष-वमन किएक?
“पौराणिक साहित्य में एक जनक (विश्वामित्र सेहो) भेटैत छथि जे ब्राह्मणेतर होइतो अपन शक्ति-सामर्थ्यक बल पर ब्राह्मण बनलाह आ ब्राह्मणक सत्ता के मजबूत करैत रहलाह।”
ई तँ सम्पादकक परम अज्ञानता थीक। पौराणिक साहित्य मे विश्वामित्र कें जनक कतए कहल गेल अछि से उद्धरण देथु। जनक सभ दिन मिथिलाक राजाक लेल प्रयोगमे अबैत रहल। एतए ओ विश्वामित्रक सम्बन्धमे क्षत्रिय आ राजाक प्रयोग नै कए ब्राह्मणेतर शब्दक प्रयोग कएलनि। जखनि कि ओ ब्राह्मणेतर शब्दक प्रयोग सभ ठाम दलितक लेल करैत छथि।
“मतलब ई जे सामर्थ्य हो तँ सब नियम-कानून के कोठीक कान्ह पर राखल जा सकैछ! जनकक दरबार मे पहुँचल अष्टावक्रक पिता कहोड़ के बंदी सँ शास्त्रार्थ मे परास्त भेलाक बाद जल मे डूबेबाक जे प्रसंग अबैत अछि, ताहि सँ ई तँ सहजे अनुमान लगाओल जा सकैछ जे हुनक जेल कालापानी वला जेल सन भयानक रहल हैत।”
सम्पादक कहोड़क प्रसंग लिखैत हुनका राजसत्ताक द्वारा शोषित मानैत छथि। कहोड़क पूरा परिचय बुझने विना ई केवल अगिलेसुआक कथन थीक।
कहोड़ कल्याणीक संग विवाह कएल,जनिका ओ सभ दिन दुखे दैत रहलाह। गृहस्थ रहितो पत्नीक भरण-पोषण करबाक लेल उद्योग नै कएलनि। जखनि राजा जनकक दरबारसँ सत्रयज्ञक घोषणा भेल तखनि शतपथ ब्राह्मणक कथाक अनुसार ओ विना परिश्रमक धन पएबाक लोभमे राज दरबार जएबाक निर्णय लेल। हुनका बुझल छलनि जे राजाक दरबारमे शास्त्रार्थ होएत तें ओ आधा रातिअहुमे वेदपाठ करए लगलाह। भरि साल टंडैली दए वला विद्यार्थी जेना परीक्षाक एक राति पहिने पढ़ैत अछि। गर्भवती पत्नीक गर्भसँ बच्चा टोकलकनि जे एखनि पढबाक समय नै अछि, तँ क्रोधित भए ओकरा खण्डित कए देल।
गर्भसँ ओएह बच्चा फेर टोकलकनि- “वेदक अशुद्ध उच्चारण जुनि करी।” तखनि ओ फटकारि देलनि- “बपजेठ बनै छें तों!” आ ओहि गर्भ पर तेहन चोट कएलनि जे ओ आठ ठाम टेढ़ भए अष्टावक्रक रूपमे जन्म लेलक।
जँ आधुनिक शब्दमे कहल जाए तँ पत्नीक गर्भ पर तेहन लात मारलनि जाहिँ सँ गर्भस्थ शिशु आठ ठाम विखंडित भेल। एहन क्रोधी, पत्नीहंता, गर्भस्थ शिशुक हंता आ सभटा वस्तु समेटि लेनिहार लोभी कहोड़ अपन क्रोधक कारणें सभामे बंदी नामक विद्वान् सँ पराजित भेलाह। तथापि हुनका जलमे डुबाए पाताललोकक सत्रयज्ञ मे पठा देल गेल।
शतपथ ब्राह्मणक दोसर काण्डक चारिम अध्यायक तेसर ब्राह्मणमे कहोड आ याज्ञवल्क्यक बीच संवाद अछि। संपादक ओकरा पढ़थु आ देखथु कहोडक ओ कथन जे “संसाधन सभक लेल नहि थीक केवल ब्राह्मणक लेल थीक।” ओ एहन उपाय रचैत छथि जाहिसँ ओएह सभटा हँसोथि लेथि।
एहन क्रूर, स्वार्थी, क्रोधी, असामाजिक एक ब्राह्मण कें जँ राजाक द्वारा दण्डित कएल गेल तँ ई की मिथिलाक गौरव नै? आ राजा जनकक जनहित कार्यक उदाहरण नै!!
एतए संपादक कहोडकें शोषित मानैत छथि जखनि कि वस्तुतः ओ समाजक लेल स्वयं एक कोढ़ छलाह, हुनका दण्डित करब की राजाक सामाजिक सहानुभूति नै!
वास्तव मे बिन पढल अगिलेसुआ संपादकक ई कथन थीक
“माने वास्तव मे अजुके जकाँ सब दिन राजा सभ क्रूर आ आततायी होइ छल, मुदा हुनका लेल विशेषण गढ़ल जाइत छल- दानवीर, न्यायप्रिय, प्रजावत्सल, परम विद्वान, महाज्ञानी आदि-…… तखन दक्षिण अंग-प्रदेश, पश्चिम बज्जिका क्षेत्र आ पूब सुरुजापुरी इलाका पार क’ बांग्लादेश धरिक भाषा के ओ सभ मैथिली आ संपूर्ण क्षेत्र के मिथिला कहताह। मुदा व्यावहारिक जीवन मे हिनका लोकनिक देल गेल ‘दछिनाहा’, ‘पछिमाहा’, ‘पूबा-डूबा’, ‘रड़हा’, ‘सोलकन्हा’, ‘मुसलमानी’ बोली सन-सन नाम हिनक मानसिकता के उजागर क’ दैत अछि।”
मैथिलीक जाहि स्वरूपक ओ विरोध करैत छथि ओही स्वरूपक व्यवहार जखनि सम्पादक स्वयं करैत छथि, तखनि ऊपरमे लिखल सभटा बात केवल, बुढ़ियाक फूसि थीक, आगि लगएबाक साधन थीक आ एकरे कहैत छै- अगिलेसुआक कथा।
मिथिलाक लेल कएल जाइत सभटा प्रयास कें ई खण्डित करबाक कुचेष्टा करैत छथि। अपन भाषा पहिने बदलथु! जाहि शैलीक ओकालति करैत छथि, ओहि शैलीमे लीखि छापथु ने, मैथिलीक उपकार होएत।
“वास्तव मे ई सब घृणाक व्यवसायी छथि आ एखनो जन-विरोधी भूतपूर्व राजा (दरभंगा महाराज)क गुणगान करैत नईं थकै छथि। ई ओहने लोकक फौज थिक जे देशक वर्तमान निजामक जन-विरोधी कार्यक गुणगान करैत लाज नइँ अनुभव करैत अछि।”
ई दरभंगाक राजा लोकनिकें जन-विरोधी कहैत छथि। सम्पादक कें ई नै बुझल छनि जे सन् 1887 ई.मे यूरोपक महारानीक जुबली वर्ष मनाओल गेल छल जाहिमे भारतक विभिन्न स्थान पर हर्षोल्लासक संग कार्यक्रम करबाक छलैक। भारतक सभ नगरमे एहन कार्यक्रम आयोजित भेल छल। आन आन ठाम जे कार्यक्रम भेल मुदा दरभंगाक शासन क्षेत्रमे गरीब सभक बीच कम्बल, खोराकी आ खपड़ा खराँतक रूपमे बाँटल गेल। सामान्य जनताक उपयोगक लेल किछु स्थायी काज कराओल गेल, जेना कमलाक पुरान धारमे पक्का घाटक संग पोखरि खुनाओल गेल। एहन-एहन उदाहरण ढेर भेटत।
विना पढ़ने विना बुझने संपादक अनेरे आगि लेसि रहल छथि। एकरे कहल जाइत छैक अगिलेसुआक कथा।
“सहिष्णु समाजक निर्माण लेल पहिल जरूरत अछि जे साहस पूर्वक सत्यक स्वीकार कयल जाय। फेर व्यावहारिक रूप में स्त्री, दलित, पिछड़ा आ मुसलमान के अपने-सन बुझि बराबरीक बर्ताव होअय।”
की सम्पादक कें ई नै बुझल छनि जे मिथिलाक समाज अपन बेटी कें पहिल सोहाग धोबिन सँ दिअबैत अछि? की हुनका नै पता छनि जे मिथिलाक समाज मुसलमानक दाहाक संग मर्शिया गबैत अछि, घरक महिला जेना तुलसी चौरा पर जल ढारैत छथि तहिना दाहा पर सेहो जल चढबैत छथि?
की संपादक कें नै बुझल छनि जे मिथिलाक समाज में कोनो नारी जँ बूढो लोकक पयर छुबैत छथि तँ ओ बूढ हाथ जोड़ि अभिवादन करैत छथि।
वास्तविकता अछि जे ई वामपंथ समाजक एक कोढ़ थीक, जे पहिने अपन परम्पराकें गरियबैत अछि, ओकरा छोड़ैत अछि आ तखनि ओकर अभावक कल्पना करैत पूरा समाज कें गरियबैत अछि। ओ मात्र शून्यताक स्थिति उत्पन्न करबाक लेल प्रयासरत संस्था थीक। ओकरा लग निर्माणक कोनो योजना नै छै। ई थीक अगिलेसुआक कथा।
“सामाजिक रूप में केओ ककरो सँ मिसिओ भरि हीन कमजोर आकि तुच्छ नई अछि। संघर्षक इतिहास परजीवी सत्तापोषकक नइँ, स्त्री-दलित सन श्रमजीवी वर्गक रहल अछि। जनभाषा के पंचकोसीक ब्राह्मण नइँ, ओ निरक्षर जन-समुदाय अपन कंठ मे बचाक’ रखलक अछि जे एकर नामो नई जानै अछि। कुलीन वर्ग मात्र देखाउंस लेल एकर गौरव करै अछि, श्रमजीवी वर्गक त ई ओढ़ना-बिछौना छिए आ ओढ़ना-बिछौना पर गौरव करब श्रमजीवी समाज नइँ जानलक अछि। समाज के देखैक दृष्टि मिथिलामक टिटिम्हा सँ नइँ, श्रमजीवी वर्गक खून-पसेनाक इतिहास सँ भेटत।”
जनभाषाक वकालत करब नीक बात थीक। भाषामे व्यापकता अएबेक चाही। कोनो व्यापक भाषाक एक शैलीक नामकरण करब की थीक? आइ जखनि हमरालोकनि मिथिला, मैथिलीक लेल समवेत प्रयास मे लागल छी तखनि ई नामकरण किएक। भारतक भाषिक समस्याक ई सभसँ पैघ कारण थीक- एक क्षेत्रगत विशेषताक लेल अलग नामकरण। अंगिका, बज्जिका आदि सेहो एहने प्रवृत्ति थीक। तखनि ई पचपनियाक प्रचार किएक? ई एकटा विचारणीय मुद्दा थीक, जाहि पर भाषाशास्त्री लोकनि विचारथु।
हम तँ तत्काल एतबे कहब जे ई थीक अगिलेसुआ प्रवृत्ति, जे एक जिस भारतकें विखण्डित करबाक लेल केन्द्र स्तर पर चलाओल जा रहल अछि तँ दोसर दिस मिथिला आ मैथिलीक एकता आ अक्षुण्णताकें खण्डित करबाक लेल ई सम्पादकीय लिखल गेल अछि।
जय मिथिला जय मैथिली


text:
मुजफ्फरपुर। एकटा जमाना छल जहिया बिहार मे विश्वस्तरीय मकान बनैत छल। भारतक पहिल भूकंपरोधि मकान सेहो 1934 मे बिहार मे बनल छल। बिहार एक बेर फेर विकासक पथ पर अछि आ कानून व्यवस्था ठीक भेला स लोक दिल्ली मुंबई क बदला मे बिहार मे खूब निवेश कए रहल अछि। पिछला 15-20 साल स बिहारक लोक जिनका लग टका छल राज्य स बाहर महल बना रहल छलाह, मुदा आब राज्य स बाहर जेबाक मजबूरी खत्म भ रहल अछि। पटना मे रियल स्टेटक दाम बढल दिल्ली क बिल्डर क माथ पर पसीना आबि गेल, हंगामा भेल जे भ्रष्टाचारक टका नोएडा, गाजीयाबाद क बदला मे पटना मे किया लागि रहल अछि। पिछला साल तक शॉपिंग मॉल विहीन बिहार कए आब अतिआधुनिक बाजारक संग-संग आधुनिक सुख सुविधा स सुसज्जित मकान सेहो देखबा लेल भेट रहल छैक। लीची क लेल मशहूर मुजफ्फरपुर मे बनल रघुवीर सिंह क आलीशान मकान अपना आप मे असगर अछि आ केवल रघुवीर सिंह नहि पूरा शहर क लेल गुमान करबा योग्य अछि। रामदयालु स्टेशन क लग मे बनि रहल इ मकान मे कईटा एहन खास गप अछि जे एकरा बिहारक खास मकान बना दैत अछि। पेशा स वकील रघुवीर सिंह क मकान कए देख पूरा शहर गर्व स गदगद अछि। सिंह आन बिहारी जेकां दिल्ली या मुंबई मे जा बंगला नहि खरीदलाह, ओ अपन डीह पर सपनाक एहन महल बनेलाह अछि जे पूरा शहर कए सपना देखबा लेल मजबूर करि देलक अछि। की नहि अछि एहि मकान मे। अमेरिकी स्टाईल मे बनल इ मकानक सबस पैघ गप इ अछि जे एकर तीनू मंजिल पर अहां कार स पहुंच सकैत छी। हर फ्लोर पर दौड़ैत कार लोक मे रोमांच पैदा करि रहल अछि।
तीन एकड़ मे बनल एहि मकान मे कुल 14टा कोठली अछि। शीशा स बनल सीढ़ी एकरा महल सन सुन्दरता प्रदान करैत अछि। स्विमिंग पुल, जिम, रैम्प, लिफ्ट, एम्पीथियेटर, ऑफिस, मीटिंग रूम, लाईब्रेरी आओर ओ सब किछु जेकर गप त एहि शहरक बहुत लोक सुनने नहि अछि। एकर फुलवारी फूल क महक स पूरा घर जीवंत भ उठैत अछि।
25 साल स अमेरिका मे रहि रहल मूल रूप स पूर्णिया जिला क मुरलीगंज निवासी अजय सिंह आब अमेरिकी नागरिक भ चुकला अछि। एहि मकान क निर्माण क संबंध मे एतबे कहला जे सब किछु रहितो एकटा मन मे दुख छल जे अपन माटी लेल किछु नहि कए सकलहुं। मकान त बस शुरूआत अछि।
अमेरिका मे 5टा रिटेल स्टोर आ सालाना एक हजार मिलियन डॉलर क मालिक 47 वर्षीय अजय सिंह कहला जे ओ सिविल इंजीनियरिंग क पढ़ाई केने छथि। फेर पायलट क ट्रेनिंग लेबा लेल अमेरिका चलि गेलाह आ ओहि ठाम एमबीए केलथि। अपन कारोबार शुरू केलथि आ 25 साल कोनो गुजरि गेल पता नहि चलल। ओ कहला जे बिहार लेल बहुत किछु करबाक अछिए। सबस पहिने हम मुजफ्फरपुर मे एकटा इंजीनियरिंग कॉलेज खोलबा क योजना बना रहल छी। बस एकटा ख्वाहिश अछि जे लीची क लेल प्रसिद्ध मुजफ्फरपुर आब विकसित शहर भ जाए।


text:
— कीर्ति नारायण झा
शिव शक्तिक आराधक मिथिला – भगवान शिव स्वयं कहने छैथि कि शिव शक्ति के विना आधा छैथि तहिना शक्ति शिव के विना। भगवान शिव केर अर्धनारीश्वर रूप एहि बात केर प्रत्यक्ष प्रमाण अछि जे श्रृष्टि केर निर्माण शिव आ शक्ति के बिना संभव नहि छल। जाहि ठाम शिव ताहि ठाम शक्ति अवश्य उपस्थित रहैत छैथि। सृष्टि में असंतुलन के समय सेहो शिव आ शक्ति अत्यन्त प्रभावी होइत छैथि। शिव स्वयं संहारक छैथि आ जखन अति भऽ जाइत अछि तखन शक्ति स्वयं कालिका के रूप धरि रक्तबीज आ दुर्गा बनि महिषासुरमर्दिनि बनैत छैथि। मिथिला देवी उपासक के लेल प्रसिद्ध अछि तेँ देवी पूजा समस्त मिथिला में अत्यंत धूमधाम केर संग मनाओल जाइत अछि। देवी उपासक होयवाक सभ सँ पैघ लक्षण कपार पर ठोप सँ लगाओल जाइत अछि। देवी उपासक गोल ठोप आ देव उपासक ठढका ठोप करैत छैथि। जनक नन्दिनी जानकी केर जन्म स्थल होयवाक कारणे सेहो मिथिला में देवी पूजा केर विशेष महत्व छैक। मिथिला मे शक्ति केर पूजा सभक आंगन में होइत छैक। उच्चैठ भगवती, श्यामा माय, नवादा भगवती, काली मंदिर राजनगर, चामुण्डा स्थान, छिन्नमस्तिका धाम उजान इत्यादि अनेको शक्तिपीठ अछि मिथिला में जाहि ठाम शक्ति स्वयं आबि कऽ बास करैत छैथि। मधुबनी जिलाक डोकहर स्थान मे राज राजेश्वरी अर्थात शिव आ शक्ति केर प्रेम स्थल मानल जाइत अछि। जहाँ धरि शिव केर प्रश्न उठैत छैन्ह तऽ हिनक मन्दिर के एकटा बहुत पैघ सूचि मिथिला में देखल जा सकैत अछि – कपिलेश्वर नाथ , विदेश्वरनाथ, भुवनेश्वर नाथ, कुशेश्वर नाथ, सिंहेश्वरनाथ, जागेश्वरनाथ इत्यादि।सर्वविदित अछि जे महाकवि विद्यापति केर भक्ति सँ प्रसन्न भऽ शिव स्वयं उगना के रूप में चाकर बनि कऽ विद्यापति केर सेवा कयने छलाह जकर कथा भवानीपुर के उग्रनाथ महादेव मंदिर में देखल जा सकैत अछि। हमर सभक मिथिला एहेन पवित्र स्थान अछि जाहि ठाम शिव आओर शक्ति केर उपासना समान रूप सँ होइत अछि। शिव के पार्थिव शिवलिंग केर पूजा मिथिलाक घरघर में पुरूष द्वारा कयल जाइत अछि तहिना मिथिलाक प्रत्येक आँगन में गोसाओन के घर में नित्य पूजा स्त्रीगण द्वारा कयल जाइत अछि। शिव शक्ति केर एहि प्रकारक समभाव सँ पूजा मिथिलाक अतिरिक्त बहुत कम स्थान पर होइत अछि। जय शिव आ जय शक्ति।


text:
अभावक सुख...
बरसातक मौसम चलि रहल अछि... सब किछ हरियाइल अछि... चारूकात हरियरी देखि मन खुश भs जाइत अछि. मन करैत अछि जे खेत...गाछी दिस घुमिते रहि...हरियरी के देखिते रहि... खेत में धानक हरियर बीया... आमक गाछी में हरियर...पीयर आम. एम्हर...ओम्हर...जिम्हर देखु चारूकात या त पानि या हरियरी...रंगबिरंगा फूल... पोखरि... डबराक कात में में बंसी लs क माछ पकड़ैत लोक. बड़ धैर्यक जरूरत होइछै एकरा लेल. शांति सं बैसल रहु माछक इंतजार में. सभ किछ भूलि. ई काज सभ सं नहिं भs सकैत अछि. अहां ओतेक देर एकटा माछ लेल इंतजार करिए नहिं सकय छी. एको पाव माछ भेल कि मस्त. कोनो चिंता फिकिर नहिं. एहिना अपन मिथिला सभस शांत... संतुष्टि वाला जगह नहिं अछि ? सभ अपना में मस्त. झगड़ा भेल त दोसरा के लागल झड़नीए भs रहल अछि. चूड़ा-दही... माछ-भात खाके मस्त रहनाय दुनिया मिथिलाक लोक सं सीख सकैत अछि. गाम में नहिं किछ रहितो लोक जतेक मस्त रहैत छथि... शहर अएला पर सब किछ रहितो ओतेक खुशी नहिं मिलैत छन्हि. किछ त जरूर एहन छै गामक माटि में जे अभाव में... परेशानी में...कष्ट में... फाटल अंगा में... टूटल चप्पल में... चुअइत छप्पड़ में...भसकल दलान में... कादो पानि में भगवान महादेव जकां मस्त रखैय छन्हि. कम आमदनी... कम पैसा- रूपयो में लोक खुश छथि. बाजार के असर बेसि नहिं पड़ल अछि. ई नहिं छै जे गाम में आ दिल्ली बम्बई में साबुन... सर्फ... डीजल... पेट्रोल... गैस... खाद... सीमेंट... तेल... मसाला... चावल... दाल के दाम में कोनो अंतर छै. किछ मामला में त गाम में दाम बेसि छै तखनो गाम लोग शहरक लोक सं बेसि चिंता फिकिर सं मुक्त रहैत छथिन्ह. भs सकैत अछि एकर एकटा कारण संयुक्त परिवार सेहो होय. दादा-दादी...काका-काकी...भैया-भौजी...दीदी...पीसी सभ लोक के संग संग रहय के कारणे परिवार...लोक के एकटा सुरक्षा के भाव रहय छै. एकोटा आदमी के कमयला पर पूरा परिवार के भरण पोषण होइत अछि. सभ मिलि-जुइल... बांइट-चोंइट के कमाय खाय छथि. एक आदमी के दुख दोसरो के दुख होइत अछि. आ जखन दुख बंटय छै त कम भs जाइत अछि आ सुख बांटला पर बढैत अछि. आ मिथिलाक गाम घर के लोकक सुखी होनाय के एकटा कारण इहो छै जे ओ सुख के एक दोसरा सं बांटय छथिन्ह. मिलि-जुइल के रहय छथिन्ह. ई बात शहर में नहिं होइत अछि. एके ठाम रहलो पर मम्मी डैडी एकटा फ्लैट में...बेटा-पुतोहु दोसर फ्लैट में... बेटी-दामाद तेसर फ्लैट में ककरो सं ककरो कोई लेना देना नहिं. बर्तन-बासन सभ अलग. एहन में दुख -सुख बंटत केना. दुख बंटत नहिं क कटत केना आओर सुख बंटत नहिं त बढ़त केना.


text:
अहमदाबाद, 24 जुलाई 2021 । मैथिली जिन्दाबाद!!
जगज्जननी मां जानकीक असीम अनुकम्पा एवं संकल्पसाधनाहूत मैथिलसेवी सभक अथक प्रयास सँ गुजरात केर राजधानी गांधीनगर अवस्थित डभोड़ा गाम मे दिनांक 23/7/2021 शुक्र दिन ‘शाश्वत मिथिला फाउंडेशन’ द्वारा आयोजित मिथिला भवन निर्माण हेतु भूमि-पूजन उत्सव भव्यता संग सम्पन्न हेेबाक जनतब आयोजक करेलनि अछि। जीवेश मिश्रा श्रम संसाधन एवं सूचना प्रौद्योगिकी मंत्री, बिहार सरकार संग मनोज कुमार दास, मुख्यमंत्री गुजरातक प्रधान सचिव तथा अतिरिक्त मुख्य सचिव, गुजरात, पूर्व डीजीपी के. के. ओझा, स्थानीय विधायक शंभूसिंह ठाकोर आर असारवाक विधायक प्रदीप परमार व अनेकों संतगण सहित देश विदेश सँ आयल दर्ज़नों मैथिल संस्थान केर प्रमुख लोकनिक कर कमल सँ शिलान्यास कार्य सम्पन्न भेल। एहि अवसर पर वैदिक मंत्रोच्चार संग मिथिला भवन निर्माणार्थ शिलान्यास के ईंटा सैकड़ों मैथिल समुदाय केर स्थानीय व्यक्तित्व द्वारा राखल जेबाक कारण उत्साह केर अद्भुत नजारा देखल गेल छल।
‘शाश्वत मिथिला फाउंडेशन’ गुजरात अवस्थित प्रवासी मैथिल समुदायक एक पंजीकृत संस्था थिक। शाश्वत मिथिला अपन मुख्य ध्येय मिथिलाक महान साहित्यिक, सांस्कृतिक धरोहर केर संरक्षण एवं संवर्धन परिकल्पना केँ मूर्तरूप देबाक हेतु गांधीनगर मे ‘मिथिला भवन’ नामक एक भव्य सामुदायिक केन्द्र केर स्थापना हेतु अग्रसर अछि। मैथिली जिन्दाबाद सँ बातचीत में फाउंडेशन के संस्थापक सदस्य सह भूमि पूजनोत्सव समारोह संचालक राजकिशोर झा बतेलनि जे ई कैंपस मल्टी-परपस वला बनत जतय वियाह-दान, उपनयन, मुड़न, मिथिलाक पावनि तिहार, कांफ्रेंस हॉल (भाषा, साहित्य, कला, उद्यमिता संवर्धनक संग शैक्षणिक उपयोगिता लेल होयत), ऑडिटोरियम, म्यूजियम (धरोहरक प्रदर्शनी), विश्रामक व्यवस्था, गार्डेन (परिवार समेत लोक छुट्टीक दिनमे ओतए आबथि/बैसथि आ आनंदित होथि), आम-महुआ-पीपड़-ब’र, बांसक गाछ आदि कैंपसके अंदर/बाहर उपलब्ध हो जकर सदुपयोग बहुतरास प्रसंग मे होइत अछि।
विदित हो जे नहि केवल भारत बल्कि विश्व भरि पसरल मैथिल समाज लेल अनेकों अनुकरणीय कार्यक उदाहरण बनेनिहार संस्था शाश्वत मिथिला फाउंडेशन विशाल भूखंड कीनिकय डभोड़ा में ई नव इतिहास रचि रहल अछि। बिना सदस्यक एकजुटता आ दूरदर्शिता एतेक पैघ उद्देश्य केर परिपूर्ति सम्भव नहि भ सकैत अछि। काल्हिक भूमि पूजनोत्सव समारोह में शाश्वत मिथिलाक ओजस्वी कार्यकर्ताक प्रशंसा आ तीन वर्ष मे मिथिला भवन भूमिक अधिग्रहण चर्चाक विषय छल। एहि पुनीत कार्य लेल डभोड़ावासी गुजराती समुदाय सेहो अत्यंत उत्साहक संग सहभागिता जनेलनि ईहो काफी उत्सातवर्धन कयने छल, आयोजक कहलनि।
एकटा अत्यंत रोचक स्थिति ई देखल गेल उद्घाटनकर्ता मंत्री जीबेश मिश्रा अपन संबोधन मे मिथिला भवन निर्माण हेतु यथोचित सहयोगक आश्वासन देलथि। मुदा आयोजक संस्था दिश सँ हुनक एहि सदाशयता प्रति आभार जतबैत सहयोग केर यथासम्भव राशि विद्यापति जन्मस्थली बिस्फी में राष्ट्रीय स्मारक भवन निर्माण में देबाक निवेदन कयल गेलनि। जवाब दैत संचालक राजकिशोर झा कहलखिन्ह जे ‘अहमदाबादक मिथिला भवन निर्माण हम सब कए लेब, अपनेक सहयोग आ संकल्प बिस्फी मे महाकवि विद्यापति राष्ट्रीय स्मारक निर्माण हेतु केंद्रित रहए जे ग्लोबल मैथिलक परिकल्पना अछि।’ मंत्रीजी विहँसैत हुनकर संकेत प्रति समर्थन जतेलनि।
जय भारत, जय मिथिला एवं जय गर्वी गुजरात उद्घोष केर संग एहि सभाक समापन भेल।
अहमदाबाद, 24 जुलाई 2021 । मैथिली जिन्दाबाद!!


text: पटना । पटना उच्च न्यायालय अपन आदेश मे कहलक अछि जे 20 जून क बाद प्रदेश क कोनो सड़क कए ऊंच नहि कैल जाए। सड़क ऊंच करबा पर कोनो व्यक्ति एकर शिकायत सीधा जिलाधिकारी स करि सकैत अछि। जिलाधिकारी कए एहि संबंध मे आदेश देल जा रहल अछि। सरकार अदालत क समक्ष स्वीकार केलक अछि जे पुरान तकनीक क कारण सड़क ऊंच भ रहल अछि। मुख्य न्यायाधीश दीपक मिश्र आ न्यायाधीश मिहिर कुमार झा क खंडपीठ जवाहर लाल आ अन्य क लोकहित याचिका कए निष्पादित करैत कहला जे 20 जून क बाद स कोनो सड़क ऊंच नहि हेबाक चाही। अदालत साफ करि देलक जे एहि अवधि तक जे सड़क ऊंच करि देल गेल अछि ओकरा नहि उखाड़ल जाए। समस्तीपुर शहरी क्षेत्र मे सड़क कए ऊंच करबा स तमसाइल लोक लोकहित याचिका दायर करि कहलथि जे शहर मे शीघ्र भयंकर जल-जमाव क समस्या उत्पन्न हेबाक आशंका अछि। संग-संग कईा मकान सड़क स नीच भ गेल अछि, जे नक्शा पास भेलाक समय सड़क स ऊंच जमीन देखाउल गेल छल। किछु लोक पटना क बेली रोड कए बेर-बेर ऊंच करबा पर सेहो आपत्ति केलथि।


text:
पूर्व शिक्षा अभियानी 70 वर्षीय उमा देवी के निधन……श्रद्धांजलि
पछिला मास 4 मार्च के सड़क दुर्घटना में देकुली गामक उमा देवीक निधन भय गेलन्हि।
रामवतार चौधरी आ चन्द्रकला देवीक पुत्री उमा देवी 6 भाय-बहिन में सबसँ पैघ छलीह। हिनक आरंभिक शिक्षा मुजफ्फरपुर में आ बाकी बिहार महिला विद्यापीठ, मझौलिया, दरभंगा में पूर्ण भेल। चूँकि पिताजी खादी ग्रामोद्योग में कार्यरत छलथि तैं ग्रामोद्योग संबंधी काज में दक्ष छलथि। केवल 14 वर्ष के आयु में हिनक विवाह देकुली निवासी जीवछ झा सँ भेलन्हि। जीवछ झा पाँच भैयारी में सबसँ पैघ छलथि तैं बाकी चारु भैयारी सबके देखभाल आ पारिवारिक निर्वहन शुरू सँ हिनक हिस्सा एलनि।पैघ होबाक नाते नैहरक अपन परिवार, सासुरक सबलोकक आ अपन सात संतानक घरेलू आ सामाजिक जिम्मेदारी एकटा पैघ सामजक नेतृत्व के लेल हिनका तैयार कयलन्हि।आर्थिक विपन्नता सँ लड़ैत अपन समस्त जिम्मेदारी पूर्णरूपेण निभवैत कतेको वर्ष तक दरभंगाक साक्षरता अभियान में सक्रिय भूमिकाक निर्वहन कयलन्हि। एहि अभियान सँ जुड़ि कतेको लोक के साक्षर बनौलथि आ सामजिक जीवन में सदा आदर्श स्थापित कयलन्हि।अपन गाम-समाज में श्रेष्ठतम व्यक्तित्व बनि उमा देवी पाँच-पाँच साल बतौर पंच आ वार्ड परिषद तक के सफर तय कयलाक संग भारतीय जनता पार्टी के आधार स्तंभ बनलथि अपन क्षेत्र में।
निधनोपरांत हिनक छोट भाई श्री जय किशन चौधरी कहय छथि – “हमरा जहिया सॅऽ ज्ञान भेल हम हुनका सोझा बच्चा रही। निम्न दूरी और भरि पोख स्नेह भेटैत रहै तैंऽ बच्चे सॅऽ दौडि-दौडि भेंट करवा लेल चलि जाई। शुरूआती दौड में हुनक झमटगर पारिवारिक जीविकाक आधार खेती और पशुपालन रहनि। परिवारक हर सदस्य अति मेहनती और आपसी तालमेल नियंत्रित रहनि। ओझा के बाबूजी के हम ताहि अवस्था में देखलियैन्ह जखन ओ शारीरिक परिश्रम करबा योग्य नहि रहि गेल छलाह मुदा परिवार में समन्वय और नियंत्रण के निर्वहन में महारथ हासिल छलन्हि। हमर बहिनिक भूमिका घर में अन्नपूर्णा के रहनि।व्यवहार एहन जे चारू देवर भाभी मां वला आदर दैत रहथिन। एकटा फूसक घर, सम्मिलित उद्यम सॅऽ ठीक ठाक कृषि आमदनी, जोड़ा बरद, जोड़ा दुधारू महीष, लगहरि गाय, अपन बच्चा समेत पति, चारिटा देवर, सास-ससुर, भरल बथान माल-जाल लेल खिचड़ी ई सभटा के समय पर आहार देनाई आजुक युग में कोनों एकटा स्त्रीगण लेल कल्पना स परे अछि। मतलब सम्मिलित परिवार के हंसैत-हंसवैत पूर्ण कुशलता सॅऽ पालन केनिहारि हमरा नजरि में हमर बहिन प्रथम और अंतिम नारि छलीह। एतवे नहि, परोपकार केनाई हुनकर सर्वश्रेष्ठ गुण रहनि। वो अपन क्षमतानुसार केकरो परोपकारक मद में निराश नहि करैत छलीह।”
मिथिलाक चर्चित युवा पुरातत्वविद आ दरभंगाक रहनिहार मुरारी कुमार झा(पुरातत्व) कहय छैथि- “हम जेखन 1.5 वर्षक रही तहिया स एखन धैरि हिनक संरक्षण में रहबाक सौभाग्य प्राप्त भेल। ओ दिन हमरा अइयो स्पष्ट मोन अछि, जखन हम लगभग 4वर्षक आयु मे खौलल(इन्होर) माँड़ स भरल अढिया(गमला) मे खैस पड़ल रही। गर्दैन स नीचाक शरीरक कोनों हिस्सा नै बचल छल। समुच्चा देह बड़का-बड़का फोंका अलैग गेल छल। हम जाहि ओछैंन पर सुति ओहि मे हम्मर शरीरक नबका आयल मांस सटल रही जायत छल, हमरा स खायल नै जायत छल, हम चैलि नै सकैत छलौंह, अपना स किछु उठा नै सकैत छलहुँ, एतय तक की हिलल-डोलल नै होयत छल, तेखन कोनों डॉक्टर नै हमर नानीए छलीह जे हमरा बचौलीह आ आई हम जे छी से अहाँ सब गोटे लग प्रदर्शित छी।
उमा देवीक आकस्मिक निधन सँ पूरा इलाका में शोक लहर छायल अछि। अनेको सामाजिक राजनीतिक लोक श्रद्धांजलि अर्पित कयलन्हि जहिमें उषा किरण खान, प्रो० डॉ रत्नेश्वर मिश्र(पूर्व विभागाध्यक्ष इतिहास विभाग), संग्रहालय निदेशालय बिहार के पूर्व निदेशक उमेश चंद्र द्विवेदी, इतिहासकार डॉ अवनींद्र कुमार झा, डॉ शंकरदेव झा एवं डॉ सुशान्त कुमार, मैथिलि विभाग LNMU विभागाध्यक्षा डॉ प्रीति झा, MLS संग्रहालय, दरभंगा के स० संग्रहाल्याध्यक्ष डॉ शिवकुमार मिश्र एवं तकनिकी सहायक चंद्र प्रकाश, श्री भैरव लाल दास(बिहार विधान परिषद), डॉ विमल तिवारी पटना संग्रहालय, राष्ट्रिय मुद्रा परिषद UP, ASI दिल्ली के पुराविदों में नवरत्न पाठक, विजय रथ, डॉ जलज तिवारी एवं धनलक्ष्मी, दिल्ली वि०वि० के प्रो० राधामोहन भारद्वाज, लक्ष्मीश्वर पब्लिक लाइब्रेरी के सचिव तरुण कुमार मिश्रा, प्रसिद्ध साहित्यकार शेफालिका वर्मा एवं मंजर सुलेमान, डॉ मिहिर चंद्र(DMCH+SBI), नेपाल के मुकेश जायसवाल, जापान की टोमोका मुसिगा, मिथिला चित्रकला की ख्याति प्राप्त कलाकार चंदना दत्त, श्रीमती कल्पना मिश्रा के साथ कमलेंद्र कुमार, राकेश चौधरी, केशव झा, संतोष मिश्र, स्वेता झा, संगम मिश्र, राजन कुमार, मुकेश कुमार, धीरज झा, व्योमेश झा, विकास झा, पंकज झा, प्रिंस, अजित मिश्र, विजय कुमार, अमर नाथ झा, इंद्रानंद झा, रामबाबू रंजन, नवनीत कुमार, सुजीत झा, विनोदानंद झा, निरंजन कुमार एवं समस्त गांव वासी छलथि।


text:
सीतामढ़ी। 22 जून। रंगदारी के लेल मुंशी कए हत्या कs बाद सs निर्माण एजेंसिय सब में दहशतकs माहौल अछि . निर्माण एजेंसी कs मजदूर राता - राति डरक़ कारण सs गायब भ चुकैल छैथ, जाहि कारण सs पूल निर्माणकs काज ठप पड़ी गेल अछि !
सोमवारकs सीतामढ़ी के मेजरगंज मे लक्ष्मण कंस्ट्रकशन नामक पुल निर्माण एजेंसी कs मुंशी के दिन दहाड़े अपराधि सब रंगदारी के लेल गोलि से छलनी कs देलक , जाहि के बाद सs दहशतकs आलम कायम अछि .
सीतामढ़ी कs मेजरगंज में लक्ष्मण कन्ट्रक्शन कंपनी तकरीबन सौ करोड़ कs लागत सs तीन ठाम पूल निर्माण कs रहल अछि है , लेकिन तीनों ठाम पर स मजदूर दहशत कs कारण सs राता - राति काज छोड़ चली गेला!
कहल जा रहल अछि कि निर्माण एजेंसी के मालिक के एक माह पाहिले रंगदारी के लेल फोन एल रहे, एतबे नै रंगदारी नै देबाक हालत मे निर्माण एजेंसी पर बदमाश सब आबिक गोलीबारी सेहो केने छल, एही कs सूचना स्थानीय पुलिस के सेहो देल गेल छल, लेकिन पुलिस प्रशासन एही बातके गंभीरता सs नै लएलक.
फिलहाल घटनाकs बाद सs जिला प्रशासन सब निर्माण स्थल पर सुरक्षा उपलब्ध देने अछि, लेकिन मजदूरों में दहशतकs माहौल व्याप्त अछि, आर काज करे के लेल सेहो तैयार नै भ रहल छैथ !


text:
मोतिहारी, ढाका : दरभंगा केँ डबल इंजीनियर हत्याकांडमे सजा प्राप्त अभिषेक झाकेँ कोर्ट परिसरे में दिनेदेखार गोली मारिकय हत्या कय देल गेल। भेटल जानकारी मोताबिक शिवहर जेलसँ ढाका अनुमंडल कोर्टमे पेशी हेतु लs जेबाक समय पहिनेसँ बाट ताकैत अपराधी सभ द्वारा ताबड़तोड़ गोली फायरिंग कय अहि घटनाक अंजाम देल गेल। तकरा बाद कोर्ट परिसरमे चहूँदिश भागमदौड़ केँ माहौल बनि गेल आ मौका केँ फायदा उठाबैत अपराधी सभ भागै में सफल भs गेल। घायलावस्थामे भागमदौड़ महौलकेँ बीच अभिषेक झाकेँ ईलाज हेतु मोतिहारी पठाओल गेल, जेतहि ईलाजक क्रममे हुनक मौत भए गेलनि।
पूर्वी चंपारणके ढाकामे भेल अहि हत्या सँ पुलिस प्रशासनमे हड़कंप मचि गेल अछि। एम्हर दरभंगा कोर्ट आ मंडल कारावासक सुरक्षा-व्यवस्था एकदम सख्त कय देल गेलैक अछि। बताओल जा रहल अछि जे हुनक बहुतरास समर्थक बंदी सभ दरभंगा मंडल कारावासमे बंद अछि। डबल इंजीनियर मर्डर कांडमे पीपुल्स लिबरेशन आर्मी केँ संस्थापक कुख्यात गैंगस्टर संतोष झा सहित दस टा सजा प्राप्त कैदी सभ वर्तमानमे मुजफ्फरपुर, सीतामढ़ी जेलमे बन्द अछि। अहि घटनामे पुलिसके घटनास्थल सँ एकटा पिस्टल आओर पाँच टा कारतूस हाथ लगलनि अछि।
विदित हो जे समस्तीपुर वरुणा पुल, रसियारी घाट स्थित स्टेट हाइवे केर निर्माण एजेंसी बीएससी/सी एंड सी कंपनी सँ पीपुल्स लिबरेशन आर्मी 75 करोड़ टकाक रंगदारी केँ माँग कयने छल, तदोपरांत 26 दिसंबर साल 2015 केँ दरभंगाक बहेड़ी थानाक्षेत्रक शिवराम गामकेँ मध्य विद्यालय केर नजदीक मोटरसाइकिल सवार चारि टा अपराधी एके-47 सन हथियारसँ कंपनीके अभियंता मुकेश कुमार आ ब्रजेश कुमारकेँ हत्या कय देने छल। अहि हत्याकांडमे संतोष झा केर हुजूममे शिवहरकेँ डुमरी गामक निवासी अभिषेक झा मुख्य चारिटा शूटरमे सँ एक छल।


text:
आजुक भाग - दौड़ भरल जिनगी मे वरक लेल योग्य बधू आ वधूक लेल योग्य वर हेरब आसान काज नहि अछि। एहि सभ परिस्थिति क' देखैत "मैथिल समन्वय समिति" द्वारा लोग सभक अपेक्षा क' ध्यान मे राखैत पछिला बरख मुंबई मे पहिल "वर वधू परिचय सम्मेलन" केर सफल आयोजन कायल गेल छल। समिति द्वारा कैल्हि रवि दिन नई दिल्ली केँ सीरी फोर्ट अॉडिटोरियम मे दोसर "वर-वधु परिचय सम्मेलन" केँ ऐतिहासिक आयोजन कायल गेल।
एहि मौका पर उपास्थि समिति केँ संरक्षक शिक्षाविद ड़ॉ. संदीप झा कहलनि कि मैथिल सभक हित क' ध्यान मे राखैत एहि तरहक सम्मेलन केर आयोजन हर बरख देश केर विभिन्न महानगर आओर मिथिला क्षेत्र सभमे कायल जायत।
कैल्हिकेँ आयोजन लेल समिति केँ अध्यक्ष प्रेमचंद्र झा, उपाध्यक्ष जय माधव झा, संयोजक पंकज झा एवं तमाम कार्यकर्ता सभक अथक प्रयास सँ देशक सभ भाग सँ मैथिल वर वधू केर परिचय (बायोडेटा) संकलन कायल गेल छल। जाहिकलेल देश भरी मे पसरल समाजसेवी संगठन सभक सहयोग सेहो समिति क' भेटल छल। वर-वधु परिचय सम्मेलन केँ ऐतिहासिक आयोजन लेल समिति केँ समस्त पदाधिकारी आओर कार्यकर्ता केँ "मिथिला दैनिक" परिवार दिस सँ ढाकी भरी बधाई आओर शुभकामना।


text:
सुरत [प्रणव चौधरी ] : "मिथिला स्टुंडेंट यूनियनक" सुरत टीम अप्पन मासिक बैसार आदर्श मिथिला मंडलक प्रांगण काली मंदीर मे रैव दिन केलक। एही बैसारमे सबसँ पहिने वर्तमान में मिथिला विश्वविद्यालय छात्र संघक चुनाव पर चर्चा कएल गेल। जाहि के बाद सदस्य सभ द्वारा मिथिलामे रोजगार के कोना बढ़ाबा देल जै ताहि पर चर्च कैल गेल। मिथिलामे कोना नीकसँ नीक शिक्षा कोना भेटत ताहि पर सेहो चर्चा केएल गेल ।
अतुल मिश्राक अध्यक्षाता में भेल एही बैसार में सर्वसम्मति स घोषणा केएल गेल कि मिसू सूरत इकाई सूरतमे रहनिहार समस्त मैथिल समाजक लेल मदैत वास्ते सदिखन तैयार रहत संगैह गरीब मैथिलक बच्चा सबके मिथिला स्टुडेंट युनियन सुरत इकाई के सदस्य गरीबक बच्चा के निशुलक शिक्षा मुहैया करबेता। एहि बैसार में नवसारी स सेहो मिथिला स्टुंडेंट युनियनक बहुत रास सदस्य ऐल छलाह।
बैसार मे उपस्थित सेनानी अतुल मिश्रा, रीतेश, भैरव, मंजेश, आलोक, विजय, चंदन, चुन्नु, आओर बहुत रास नव सेनानी सेहो छेलैथ।


text:
नालन्दा
ई प्राचीन भारत मे उच्च शिक्षा क सर्वाधिक महत्वपूर्ण आ विख्यात केन्द्र छल । महायान बौद्ध धर्मक ई शिक्षा-केन्द्रमे हीनयान बौद्ध-धर्म लगायत अन्य धर्मसभक तथा अनेक देशसभक छात्र पढ़ैत छल । वर्तमान बिहार राज्यमे पटना सँ ८८.५ किलोमीटर दक्षिण-पूर्व आ राजगीर सँ ११.५ किलोमीटर उत्तरमे एक गामक लग अलेक्जेन्डर कनिङ्घम द्वारा खोजल गेल ई महान बौद्ध विश्वविद्यालयकें भग्नावशेष एकर प्राचीन वैभवक बहुत किछ स्मरण कराबैत अछि । अनेक पुराभिलेखसभ आ सातम शताब्दीमे भारत भ्रमणक लेल आएल चीनी यात्री ह्वेनसाङ्ग तथा इत्सिङ्गक यात्रा विवरण सँ ई विश्वविद्यालयकें बारेमे विस्तृत जानकारी प्राप्त होएत अछी । एहि ठाम १०,००० छात्रसभ कऽ अध्यन करवाकलेल २,००० शिक्षक छल ।
प्रसिद्ध 'बौद्ध सारिपुत्र' क जन्म एहि ठाम पर भेल छल ।
चित्र दीर्घासंपादित करें
सन्दर्भ सामग्रीसभसंपादित करें
- ↑ "Amartya Sen to be chancellor of Nalanda International University" [नालन्दा अन्तर्राष्ट्रीय विश्वविद्यालयक नव कुलाधिपति अमर्त्य सेन होएत], डेली न्यूज़ एण्ड एनालिसिस (अंग्रेज़ीमे), १९ जुलाई २०१२, अन्तिम पहुँच २१ सितम्बर २०१४।
- ↑ "Amartya Sen named Nalanda University Chancellor" [अमर्त्य सेन नालन्दा विश्वविद्यालय के कुलाधिपति के रूप मे नामित], द टाइम्स ऑफ़ इण्डिया (अंग्रेज़ीमे), २० जुलाई २०१२, अन्तिम पहुँच २१ सितम्बर २०१४।
- ↑ "DNA special: How PMO shot down Pranab’s choice for Nalanda Vice Chancellor" [डीएनए विशेष: प्रधानमंत्री कार्यालय ने कोना प्रणब क पसन्द क हटेलक] (अंग्रेज़ीमे), डेली न्यूज़ एण्ड एनालिसिस, ५ मई २०१२, अन्तिम पहुँच २१ सितम्बर २०१४।
एहो सभ देखीसंपादित करें
- नव नालन्दा महाविहार (मानित विश्वविद्यालय)
- नालन्दा विश्वविद्यालय, राजगीर
बाह्य जडीसभसंपादित करें
- विश्व का प्रथम आवासीय शिक्षण संस्थान था नालन्दा विश्वविद्यालय (पाञ्चजन्य)
- नालंदा के अवशेषों के चित्र बीबीसी-हिन्दी पर
- नालंदा में अंतर्राष्ट्रीय विश्वविद्यालय को नया जीवन
- नालंदा-ड्यूरिंग हर्षाज़ रेनआकृति:अंग्रेज़ी चिह्न
- 800 Years Later, Nalanda University Reopens (१ सितम्बर २०१४)
- नालंदा के भग्नावशेष अब विश्व धरोहर


text:
पटना, मिथिला मिरर : बिहार विधानसभा चुनावक पहिल चरण मे 71 सीट पर होमय वला चुनाव लेल राजद सेहो अपन 42 उम्मीदवारक पहिल सूची जारी क’ देलक अछि। महागठबंधनक प्रमुख दल राजद केँ खाता मे 144 सीट आयल अछि जाहि मे सँ पहिल चरण मे 42 सीट पर चुनाव होयत। राजदक सूची केँ मुताबिक, पहिल चरण मे पिछड़ा केँ 23 सीट आ यादव केँ 20 सीट देल गेल अछि।
आठ विधानसभा क्षेत्र मे दलित केँ उम्मीदवार बनाओल गेल अछि। एहिकें अलावे एकटा ब्राह्मण, एकटा भूमिहार आ एकटा वैश्य केँ टिकट देल गेल अछि। ओतहि राजपूत , मस्लिम आ अति पिछड़ा जाति केँ दू-दू सीट देल गेल अछि। लिस्ट केँ मुताबिक एकटा सीट अनुसूचित जन जाति केँ सेहो देल गेल अछि।
राजदक पहिल लिस्ट एहि प्रकार अछि–


text: पटना। मुजफ्फरपुर क बाद पटना बिहार क दोसर शहर बनत, जाहि ठाम भीड़भाड़ वाला इलाका मे सीसीटीवी लगेबाक योजना कए मंजूरी देल गेल अछि। मुंबई मे आतंकी हमला क पहिल बरखी पर एहि योजना कए मंजूरी देल गेल। राजधानी क पांच टा इलाका एहि लेल चिह्नित कएल गेल अछि। एहि ठाम क्लोज सर्किट टीवी लगाउल जा रहल अछि, जेकरा पुलिस नियंत्रण कक्ष मे बनल अत्याधुनिक सेंटर स जोड़ल जाइत। ओहि ठाम हर इलाका मे लागल सीसीटीवी कए अलग-अलग मॉनीटर स जोडि़ कए पुलिस अधिकारी कए ड्यूटी लगाउल जाइत। डीजीपी आनंद शंकर कहला जे पुलिस मुख्यालय एहि योजना क जिम्मा बेल्ट्रान कए देल गेल अछि। बेल्ट्रान स सब टा व्यवस्था हेबाक बाद इ सिस्टम लागू होइत। एहि योजना मे पहिने पटना जंकशन, मीठापुर बस स्टैंड, डाकबंगला चौराहा, मौर्यालोक आ बोरिंग रोड इलाका मे सीसीटीवी लगाउल जाइत।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 29 सितंबर 2012
शंकल्पक धनी विल्मा रुडोंल्फ
शुक्रवार, 28 सितंबर 2012
प्रोग्रेसिभ
गुरुवार, 27 सितंबर 2012
गजल
अपन छाहरिक डरसँ सदिखन पडाईत रहलौं
पता नै किया खूब हम छटपटाईत रहलौं
कियो नै सुनै गप करेजक हमर आब एतय
करेजक कहै लेल गप हडबडाईत रहलौं
अपस्याँत छी जे चिन्हा जाइ नै भीडमे हम
मनुक्खक डरे दोगमे हम नुकाईत रहलौं
अपन पीठ अपने थपथपा मजा लैत छी हम
बजा अपन थपडी सगर ओंघराईत रहलौं
कतौ भेंटलै नै सुखक बाट "ओम"क नगरमे
सुखक खोजमे बाटमे ढनमनाईत रहलौं
बहरे-मुतकारिब
रविवार, 23 सितंबर 2012
फुसियाँहिक झगड़ा (हास्य कविता)
जतैए देखू ततैए देखब झगड़ा
बेमतलबो के होइए रगरम-रगड़ा
जातिवाद त कियो क्षेत्रवाद के नाम पर
लोक करै फुसियाँहिक झगड़ा।
चुनावी पिपही बजैते मातर
की गाम घर, आ की शहर-बज़ार
एहि सँ किछु होना ने जोना
मुदा लोक करै फुसियाँहिक झगड़ा।
फरिछा लेब, हम ई त तूं ओ
हम एहि ठामहक तूं ओई ठामहक
एक्के देशवासी रहितहु हाई रे मनुक्ख
लोक करे फुसियाँहिक झगड़ा।
अपने देश मे एक प्रांतक लोक
दोसर प्रांतक लोक के घुसपैठी कहि
खूम राजनीतिक वाहवाही लूटैए
दंगा-फसाद, आ कि-की ने करैए।
नेता सबहक करनामा देखू
ओ करैथ वोट बैंक पॉलिसी के नखरा
हुनके उकसेला पर भेल धमगिज्जर
आ लोक केलक फुसियाँहिक झगड़ा।
लोक भेल अछि अगिया बेताल
नेता नाचए अपने ताल
कछमछि धेलक चुप किएक बैसब
आऊ-आऊ बझहाउ कोनो झगड़ा।
जातिवाद के नाम पर वोट बटोरू
दंगा-फसादक मौका जुनि छोड़ू
अपना स्वार्थ दुआरे भेल छी हरान
क्षेत्रवादक आगि पर अहाँ अप्पन रोटी सेकू।
की बाबरी आ की गोधरा कांड
बेमतलब के भेल नरसंहार
कतेक मरि गेल, कतेको खबरि नहि
मुदा एखनो बझहल अछि सियासी झगड़ा।
देश समाज जाए भांड़ मे
नेता जी के कोन छनि बेगरता
जनता के बेकूफ बनाउ
हो हल्ला आ कराऊ कोनो झगड़ा।
शनिवार, 22 सितंबर 2012
गजल
शुक्रवार, 21 सितंबर 2012
बाल गजल
खीर पूरी खाइ बौआ
सेब लेने जाइ बौआ
छोट सन छै पेट कसमस
नाप लै गोलाइ बौआ
गेन लेने चारि नेना
संग खेलै दाइ बौआ
देख कारी कुकुर घरमे
डरसँ बड चिचियाइ बौआ
बेँग कूदै माँझ आँगन
दाबि मुँह ठिठियाइ बौआ
हँसि नुकेलै दोगमे ओ
खाट तऽर देखाइ बौआ
काज सबटा करत झटपट
आब नै अलसाइ बौआ
फाइलातुन
2122 दू बेर सब पाँतिमे
बहरे-रमल
अमित मिश्र
गजल
गजल
जखन ठानलहुँ हम अपनपर
समुद्रो लएलहुँ तँ सनि हम
उठा मांथ जतएसँ तकलहुँ
दएलहुँ तँ नक्षत्र गनि हम
हलाहल दुनीयाँक पीने
चलै छी अपन मोन तनि हम
जमल खून मारलक धधरा
लएलहुँ विजय विश्व ठनि हम
गुरुवार, 20 सितंबर 2012
“जलके तल पर लिखिल नाम “
जलके तल पर लिखिल नाम एकगो विहनि कथा अछि अहाँ सभ पढु बहुत नीक लागत, कथा एहि प्रकार अछि ----
रतन आ मालती दुनू गोटेक गाम एक दोसरा स सटल छलैक , दुनू गाम मे नोत-हकार आ जवारी चलैत छलैन, वैवाहिक संबंध सेहो होईत छलैक, बीच मे एकटा पोखरि छलैक जाहिपर एकटा शिव-मंदिर सेहो छल।
एक बेर रतन अपन संगीक संग मलतीक गाछीमे आवि बलजोरी आम बिछि लेने छल ताहिपर मालती सबके गारि पढलक, किन्तु तकर ओहि हेजपर कोनो असरि नहि परलैक, ओ सभ दोलिपर खसल आम बिछिते गेलैक, मालतिक गारिक चखी बंद नहि होएत देखि रतन के किछु नहि फुरलैक त ओ ओकरा मुह दुसी आगा बढ़ी गेल, संयोगस मालती आ रतन एकही स्कूलक एके बर्गमे नामांकित करोलेक, दुनु गोटे मैट्रिक पास केलक, मालती पारिवारिक आथिक संकट आ नकली सामाजिक मर्यादक कारने आगा नहि पढ़ी सकल आ रतन मेडिकलमें चल गेल,
एक दिन रतन स्नानक बाद महादेव पर माथा टेकने पाठ क अ रहल छल-करचरण कूर्तु वा कजयं कर्मजं वा............. श्रवन नयन ........../ मंदिर में क्यों नहि छलैक , ताहि काल मालती सेहो पूजा करय अयलि, ओ अच्छत आ वेलपत्र महादेव पर छिटेत लोटो भरि जल ढारी देलक, रतनक माथ नहा गेलैक, रतन के तामस भ गेलैक -गय; एना आन्हरी जका जल किएक ढारलाही? साँसे देह भिज गेल, पर्तुत्तर में मालती बजली-देह त नहिये गैल गेलोअ, आ ओना बताह जका महादेव पर माथ किएक टेकने छले ?. लोको के पूजा नहि कर अ देबही?, माथपर परि गेलो त हम की करियो ? . आ ओ मंदिर स बहरा गेली/ आई स्नान करेत काल मालती रतनके देखि सोचय लागलि-जकरा ओ यैठ ओठीस मारने छलैक, कालराहा कहने छलैक से कतेक मूल्यवान भअ गेलैक, रतन धनिक बापक बेटा अछी, बिवाहक लेल ओकर बाप बहुत रास टकाक माग करेत छएई,
मालतीक हिर्दय आकंछाक उधियानस भरल छलैक, ओ ऊपर आबि काय एकटा ईट उठा लेलक आ घाटपर आबि खूब जुमा क़अ जोस्स पानि में फेकि देलक, ईट चभाक दअ पानिमें खसलैक, जोरस आवाज भेलैक, थोरेक पानि उरलैक आ पोखरीक तरंग चारू कात पसरिक गेलैक,
रतन स्वर सुनी चोक़ल, ओ घाटपर मालतिके नि निर्मिमेसा तकैत देखलक, ओकरा मालती कोनो महाकवि महाकाव्यक नायिका जाका बूझि परलैक, कोनो चित्रकारक उरेहल नायिका जाका बूझि परलैक कोई/ शिलपिक मूर्तिशिल्प जका बूझि परलैक, रतन मालतिके किछु देखैत रहल मालतिक चेहरापर छनिक उल्लास आ तृप्तक रंग अयलैक, आ बिला गेलैक, औ आखिमे सुन्यता उतरि अयलैक, ओ माथ झुका लेलक आ पानिमे पैसि गेलि आ भरि डार पानिमे पानिक सतःके हाथक तरहत्थिस निपय लागलि - र त न, र त न, र त न, फेर ओहि लिखलाहा स्थानक तरंगक बिचमे रतन दिस ताकि ओ जल्दी-जल्दी दू -तिन डूब देलक , रतनक नामसे जेना ओकर सोंसे देह नहा गेलैक. रतन चुप चाप देखैत रही गेला, मालतीके और ओ नहाक चली गेल.
सुभाष झा (मधुबनी)
रविवार, 16 सितंबर 2012
गजल
तकर पुत्र मुखिया बनै छै
कते आब बैमान बढ़लै
गरीबक टका के गनै छै
पतित बनल नेता तँ देशक
दुनू हाथ ओ मल सनै छै
पएलक कियो जतय मोका
अपन बनि कs ओहे टनै छै
बनल भोकना जेठरैअति
मुदा 'मनु' तँ सभटा जनै छै
(बहरे मुतकारिब, मात्राक्रम-१२२)
शनिवार, 15 सितंबर 2012
हम एगो गाछ छी
अपन वंशक एकमात्र गाछ
एहि नम्हर परतीमे धीपैत ठूंठ पेड़
इतिहासक पन्नामे डूबल
पल-पल जीबाक लेल तरसैत
दर्दक सागरमे ठाढ़
हम एगो गाछ छी
कहियो साँझ-भोर हमर ठाढ़िपर
शीतल छाहरिमे एतै बैसकऽ दू जुआन मन
रिश्ता जोड़ैत ,बाजै छल नव-नव बोल
चिख कऽ बटोही मीठगर फल
दैत छल आशीषक टोल
आइ वैह बोल सुनै लेल
क्षण-क्षण तरसैत
हम एगो गाछ छी
अंधविश्वासक चक्करमे
हलाल भेलोँ जेना खस्सी
काँपैत रहलौँ भविष्यक भयसँ
जेना नवयौवनाक अधरक हँसी
मनुखक नीज कोटी स्वार्थसँ
बली-बेदी पर चढ़ैत
हम एगो गाछ छी
माँटि कतऽ छै आब शहरमे
कंक्रीटक मोट परत छै सतहपर
पानियोँ तँ गुलैरक फूल भेलै
हमरा लेल नै टंकीमे छतपर
हम जनमि नै सकै छी दुर्भाग्यसँ
कोखमे बेटी जकाँ मरैत
हम एगो गाछ छी
हे मुर्ख मानव! आबो तँ जाग
हमरा मारि कऽ की लेबेँ
बेटी गेलौ तँ वंश गेलौ
हम मरबौ तँ तूहूँ मरि जेबेँ
एहि महामुर्खक दुनियाँकेँ
आब छोड़ैत
हम एगो गाछ छी ।
{हमर हिन्दी कवितासँ मैथिली अनुवाद}
अमित मिश्र
शुक्रवार, 14 सितंबर 2012
भगवान आहाँ हमर प्रणकेँ लाज राखि लेब
किछु दिन भेल,
दिल्लीसँ पटना लौटैत रही,
अपन जेबीमे हाथ देलहुं,
गुरुवार, 13 सितंबर 2012
गजल
भीख नै हमरा अपन अधिकार चाही
हमर कर्मसँ जे बनै उपहार चाही
कान खोलिकऽ राखने रहऽ पडत हरदम
सुनि सकै जे सभक से सरकार चाही
प्रेम टा छै सभक औषध एहिठाँ यौ
दुखक मारल मोनकेँ उपचार चाही
सभ सिहन्ता एखनो पूरल कहाँ छै
हमर मोनक बाटकेँ मनुहार चाही
"ओम" करतै हुनकरे दरबार सदिखन
नेह-फूलसँ सजल ओ दरबार चाही
बहरे-रमल
दीर्घ-ह्रस्व-दीर्घ-दीर्घ (फाइलातुन) - प्रत्येक पाँतिमे तीन बेर
मंगलवार, 11 सितंबर 2012
रोशन कुमार झा (राड़केँ सुख बलाय- केर लेखक) केर अपन ई-पत्रिका (ब्लॉग) मे चोरिक खुलासा (रिपोर्ट पूनम मण्डल)
-चोर रोशन कुमार झाक चोरिक सबूत नीचाँ लिंकमे अछि जे ओ अखन धरि अपन ई-पत्रिका (ब्लॉग) सँ डिलीट नै केलक अछि। ओकर एकटा आर ई-पत्रिका (ब्लॉग) छै जैमे ओकर अधीनस्थ सम्पादक अमलेन्दु शेखर पाठक आ सहयोगी कुमार शैलेन्द्र, शंकरदेव झा आदि छै। एकर अतिरिक्त मिथिलांगनसँ जुड़ल रवीन्द्र दासक सेहो ऐ चोरक प्रति सहानुभूति छै।
Ashish Anchinhar
अजित आजाद नहिये अखन धरि माफी मंगने छथि आ नहिये अखन धरि ऐ रणजीत चौधरीक आइ.डी.केँ प्रयोग वा सह देनाइ बन्ने केने छथि। एकर प्रमाण अछि जे एतेक बेइजत्तीक बादो ओ अपन "मिथिला अवाज" ग्रुपपर ऐ फेक द्वारा (नमस्कार मिथिला जेकरा फेक नै कहि रहल छथि, तँ प्रमाणित भेल जे ई तूनू मिलल छथि)मुन्नाजीक चोरि कएल गजल अखनो विराजमान अछि, ने ऐ फेक पर कोनो कार्वाइ कएल गेल छै। साबित भेल वा बाकी अछि? मुदा ई लोकनि माफी कोना मंगता। पहिने नवारम्भ पत्रिकामे त्रिकालज्ञक फेक आइ.डी.सँ अजित आजाद जे धंधा करै/ करबै छलाह से "मिथिला अवाज" मे रणजीत चौधरीक माध्यमसँ करबा रहल छथि। नमस्कार मिथिला जी, ऐ रणजीत चौधरीकेँ अहाँ चिन्है छिऐ ने, आ अजित बाबू सेहो चिन्है छथिन्ह, तखन ओ मुन्नाजीकेँ किए कहलखिन्ह जे ओ रणजीत चौधरीकेँ नै चिन्है छथिन्ह? की ई फेक आइ.डी. वा अहाँ सभक छाया मिइत्र मिथिला अवाज कार्यालयसँ ई कुकृत्य तँ नै कऽ रहल अछि?
-जगदीश प्रसाद मण्डलक रचनाक केलक चोरि-
चोरिक लिंक नीचाँ देल जा रहल अछि:
http://mithlakgaamghar.blogspot.in/2012/05/rikshaavala.html
http://mithlakgaamghar.blogspot.in/2012/05/jivika.html
http://mithlakgaamghar.blogspot.in/2012/05/blog-post_7993.html
http://mithlakgaamghar.blogspot.in/2012/05/blog-post_9212.html
http://mithlakgaamghar.blogspot.in/2012/05/blog-post_4646.html
http://mithlakgaamghar.blogspot.in/2012/05/blog-post_691.html
http://mithlakgaamghar.blogspot.in/2012/05/blog-post_88.html
http://mithlakgaamghar.blogspot.in/2012/05/blog-post_7693.html
http://mithlakgaamghar.blogspot.in/2012/05/blog-post_4876.html
http://mithlakgaamghar.blogspot.in/2012/05/blog-post_31.html
ई धूर्त रोशन कुमार झा ई सभ रचना जगदीश प्रसाद मण्डलक " गामक जिनगी" सँ चोरा कऽ अपन ई-पत्रिकामे छपने अछि जेकर लिंक ऊपर देल गेल अछि। गामक जिनकीकेँ मैथिलीक पहिल टैगोर पुरस्कार भेटल छै।
पहिनहियो एकर संगी रण्जीत चौधरी मुन्नाजीक रचनाक लगातार चोरिमे पकड़ाएल अछि, जे अजित आजादक मिथिलाक अबाज पर अखनो अछि। अजित आजाद मुन्नाजीकेँ कहने रहथिन्ह जे ओ रण्जीत चौधरीकेँ बैन करताह आ चोरिक रचनाकेँ डिलीट करताह, मुदा हुनकर कार्यालसँ से अखन धरि से नै भेल तावत ओही कार्यालयसँ ई नबका चोर रोशन कुमार झा आबि गेल।
ऐ चोरक संरक्षक अमलेन्दुशेखर पाठक (जिनकर पिता आकाशवाणी दरभंगा खोलने छथिन्ह, जे रोशन झाक निचुक्का ब्लैकमेल पत्रसँ सिद्ध होइत अछि, कारण ओ जकरा चाहता तकरा अमरसँ रोशन झा धरिकेँ आकाशवाणीमे कार्यक्रम देता आ गौहाटीक विद्यापति पर्वक आयोजक ककरा कहियाक टिकट पठबै छथि से ओ हिनके आ बैजू सँ पुछि कऽ आगाँसँ पठेथिन्ह!!), शंकरदेव झा आदि छथि जकरा संगे मिलि कऽ ई ब्लॉग (ई-पत्रिका) चलबैत अछि।
-ऐ संगठित चोरिमे रोशन कुमार झा, रणजीत चौधरी आदि प्यादा अछि, मुख्य खिलाड़ी यएह सभ छै।
राड़केँ सुख बलाय" केर लेखक रोशन कुमार झा रामदेव झाक बेटा, विद्यानाथ झा विदितक जमाए आ चन्द्रनाथ मिश्र "अमरक" नैत शंकरदेव झा-विजयदेव झाक संग मिलि कऽ एकटा ब्लैकमेलिंग ब्लॉग ई-पत्रिका मातृभाषा शुरू केलक अछि।
धूर्त रोशन कुमार झा:राअर के सुख बले :
मिथिलाक गाम घर :
राअर के सुख बले :
पढुआ काका किछु काज स दरभंगा आयल छलाह . जखन सव काज भ गेलैन त बस पकर्बाक लेल बस स्टैंड गेलाह , मुदा गामक बस छुट्टी गेलैन .
पधुआ काका हमरा फ़ोन केलैने ? रोशन कतय छ: ? हम आकाशवाणी लग ठाढ़ छि ? हाउ हम तोहर घरे बिसरी गेलिय . तो आबी क हमरा ल जा .
जखन हम पढुआ काका क ल के घर पर आय्लाहू त घर पर लाइन छल .चुकी गर्मी काफी छल ताहि कारने पंखा चला हुनका लग बैसी गेलहु आ हुनका अपन कंप्यूटर पर फसबूक के खोली हुनका देखाबय लाग्लाहू ?
अचानक ललका पाग केर देखैत देरी हुनक मन गडद-गडद भ गेलैने . ओ कह्लैने जे की " इ थिक मिथिला वासी केर पहचान , आ पाग पहिर्ला स बाढ़ी जाइत अछि मान "
हम कहलियैक , काका किछू लोक केर कथन अछि जे की पाग मात्र उपनयन , विवाह में पहिरे वाला एक टा परिधान अछि जे की बाभन आ लाला सब मे पहिरल जाइत अछि ?
ओ कह्लैने हौ जे इ गप करैत अछि ओ पागल हेताह ?
हम कहलियैक , कका ओ सब पढ़ल लिखल आ पैघ-पैघ साहित्यकार छैथ आ विदेह सनक पत्रिका सेहो निकालैत छैथ ?
किछु काल केर उपरान्त पढुआ कका कह्लैने जे की एकटा , दूटा ओही महानुभाव केर नाम त कहक जे सब पाग केर मिथिला केर मान नहीं बुझैत अछि आ मात्र ओकरा जातिगत स जोरी रहल अछि ?
हम कहलियैक आशीष अनचिन्हार , उमेश मंडल , पूनम मंडल प्रियंका झा आ विदेह केर सम्पादक गजेन्द्र ठाकुर .
कका कह्लैने हौ अहि मे त कोनो पैघ साहित्य कार लोकनि केर नाम कहा अछि ?
कका आजुक समय केर इ सब करता धर्ता छैथ साहित्य जगत के .
हौ यदि आजुक साहित्य केर करता एहन छैथ त नहीं जानी की होयत भविष्य मे ?
हमरा सब केर समर में हरिमोहन झा , नागार्जुन , दिनकर सब सनक महान रचना कार लोकिन छलाह . से इ सब कोनो हुनका स पैघ छैथ जखन ओ लोकिन पाग पहिर अपना केर गौरवान्वित बुझैत छलाह तखन आजुक नौसिखुआ सब के की औकात ?
ओ कह्लैने हौ बाऊ ब्रह्मण एकर विरोध किअक क रहल अछि से नहीं जानी मुदा जिनकर बाप दादा कहियो पहिर्बे नहीं केने हैथ हुनका त अवस्य ने असोहाथ बुझेतैन .
ओहुना मिथिलाक गाम घर मे कहल जाइत अछि जे की " राअर केर सुख बले " .
· · · 3 hours ago
Ashish Anchinhar एहि पत्रिका केर सम्पादक महान ब्राम्हणवादी अम्लेन्दु शेखर पाठक अछि9 minutes ago via mobile · · 1
Umesh Mandal जगदीश प्रसाद मण्डल जीकेँ गौहाटी विद्यापति समारोहमे मुख्य अतिथि बनाओल गेलापर वैद्यनाथ बैजू आ अमलेन्दु शेखर पाठक आदि हंगामा केने रहथि, अमलेन्दु शेखर पाठक कहि रहल रहथि "सपनोमे नै सोचने हेतै", एकर वीडियो देखू www.purvottarmaithil.org पर
तकर बाद एकरा सभकेँ मंचपर सेहो बजाओल गेलै आ ई निर्लज्जतासँ टीक नुरियाबैत ओतऽ पहुँचल।
रणजीत
चौधरी नाम्ना एकटा फेक आइ.डी.द्वारा मुन्नाजीक गजल चोरि कऽ कए मिथिला अवाज
ग्रुप (संचालक अजित आजाद) पर देल जा रहल अछि। हमरा शंका अछि जे ई फेक
आइ.डी. अजित आजाद द्वारा द्वारा संचालित अछि वा ओकरा द्वारा सह देल जा रहल
अछि
सोमवार, 10 सितंबर 2012
गजल
गजल
पुष्प लता जेना हम लपटाएल छी
व्यथित प्रेम सँ हम त' औनाएल छी
पुष्प सन खिलल छै रूप कांट मुदा
छी अतृप्त भ्रमर तैं भरमाएल छी
फंसेलो माँछ जकां अहाँ चारा खसा के
ओही माँछ क' जाल में ओझराएल छी
गीत कवित सबटा बिसरलहूँ यौ
फुसिए के प्रेम में हम बौराएल छी
भादव माष एहन ऊमसल प्रेम
ऊमसल प्रेम संग अकुलाएल छी
अतिसय किछ नहि होय नीक 'रूबी'
समेटू भाभट व्यर्थ अन्हराएल छी
------------वर्ण -१४ --------------
रूबी झा
गजल
चुपचाप बैसल छी एकातमें
जेना बुनी मेही बरिसातमें
ऐना अहाँ मोनक' नै दाबियो
लागे सुहनगर सभ अनुपातमें
चुपचाप छी ओते बैसल किये
ठोरत' दबौने छी प्रतिघातमें
भोजनक' बेरा में किए रूसय छी
देखू परोसल माँछो पातमें
चुप्पा सँ लागे अछि बेसी त' भय
बर छी अहाँ जेना बरियातमें
२२१२- २२- २२१२ ( सभ पांति में )
रूबी झा
गजल
सुख भरल संसार चाही
जीब' हेतु प्यार चाही.
भीख मांगे बाट निरखे
ओकरो अधिकार चाही
घर घरारी सोन चानी
भरल घर भंडार चाही
नाम चाही काज चाही
संपदा अंबार चाही
दूध बाटी भरल मांगे
स्वागतो सत्कार चाही
२१२२ -२१२२ ( सभ पांति में )
पर्वत एहन दर्द
कोलाहल अछि सागर एहेन ,
लहर एहेन अछि भरल द्वन्द ,
पर्वत एहन दर्द भरल अछि ,
आ ढेपा एहन अछि आनंद l
जिनगी क इ रस देखु त ,
कतेक लगेत नुनगर अछि ,
जीत जाई अछि दुःख दर्द सभ,
एसकर सुखे टा हारल अछि ,
पूष्प सरीखा मांछक ऊपर ,
ओछायल अछि काटंक फंद,
पर्वत एहन दर्द भरल अछि ,
आ ढेपा एहन अछि आनंद l
जतबे ताकि हम शीतलता ,
ओतबे लहरल आइग भेटए,
प्यास त चुप चाप भेल अछि ,
मौनक् मदिरा हम पिलहूँ,
संपन्न भा गेल सबटा गीत ,
शेष बांचल अछि व्यथा केर छंद ,
पर्वत एहन दुःख भरल अछि ,
आ ढेपा एहेन अछि आनंद l
[रूबी झा ]
मणिपद्म जयन्तीपर दिल्लीमे मिथिलांगन द्वारा कवि गोष्ठी ९ सितम्बर २०१२ केँ सम्पन्न(रिपोर्ट पूनम मण्डल)
- Gajendra Thakur कुमार शैलेन्द्र आ आन जातिवादी रंगमंचकर्मीक ई पुरान आदति छन्हि, भोजपुरी-मैथिली अकादेमीक सेमीनार मे कुमार शैलेन्द्र आ किछु आर गोटेक मंचेपर वाक युद्ध हम आँखिसँ देखने छी (प्रायः देवशंकर नवीन संगे), मुदा अगिले सेमीनारमे माहान मलंगिया, महान देवशंकर, महान गुंजन, महान सुभाष चन्द्र यादव आदिक जयघोष सेहो शैलेन्द्र लगेने रहथि, आ तैपर मलंगियाजी देवशंकर नवीनकेँ कहने रहथिन्ह- की भऽ गेलै आइ कुमार शैलेन्द्रकेँ, उलटा धार बहा रहल अछि।
- Gajendra Thakur झूठपर टिकल अछि जातिवादी रंगमंच। किछु वीडियो ऐ दुनू कार्यक्रमक विदेह वीडियोमे भेटि जाएत, भऽ सकैए नरम-गरम दुनू घटना भेटि जाए।
- Poonam Mandal ऐ चोरक संगी साथी (शंकरदेव झा, कुमार शैलेन्द्र, अमलेन्दु शेखर पाठक आदि) सभक गपपर विश्वास कएल जा सकैए?
- Sanjay Choudhary गजेंद्र ठाकुर जी आ पूनम मंडल जी अहाँ सब गैर जातिवादी रंगमंच ल' क' दुनियाँ के सामने कियेक नई अबई छी
- Sanjay Choudhary अहाँ सब लग जतेक गैर जातिवादी नाटक अछि हमरा पठा दिय आ संगहि जतेक गैर जातिवादी कलाकार सब छथि तिनको कहियो जे हमरा सब संग आबि क' नाटक करैथ तखने जातिवाद समाप्त हैत । अगर जातिवाद छैक त' ओकरा समाप्त कर' के प्रयास हेबाक चाही ताही लेल सब जाति के लोक सब के मंच पर आब' पड़तय । हमरा सब लग जे कलाकार आ नाटक उपलब्ध रहैत अछि ओही सं काज चलब' पड़ेयै । अहाँ सब गैर जातिवादी कलाकार हमरा खोजि क' दिय अपन गैर जातिवादी कलाकार सब के कहियो जे हमरा सब संग मिल क' काज करत । दिल्ली सन शहर मे नाटक केनाई बहुत जोखिम के काज छैक आरोप लगेनाई बहुत छोट गप होईत छैक अपन रोजी रोटी छोड़ि क' नाटक मे लाग' पडैत छैक । और अहाँ सब सबटा चीज के मटियामेट कर' मे लागल रहै छी । एना हल्ला मचब' सं नीक हैत जे एकटा विकल्प दियौ मैथिली रंगमंच के जे गैर जातिवादी होईक । जातिवाद समाप्त भ' रहल छैक मुदा अहाँ सब ओकरा हावा देब' मे लागल रहै छी । जखन देखू जातिवाद शब्दक ढिंढोरा पिटैत रही छी । अगर सामर्थ अछि त' दिल्ली मे एकटा गैर जातिवादी रंगमंच स्थापित करू हमहूँ ओही रंगमंच सं जुड़ि जैब ।
- Gajendra Thakur संजय जी, उपरका लिंकपर समानान्तर रंगमंच ( गैर जातिवादी समानान्तर रंगमंच) आ नाटक भेटि जाएत, अहाँ केहेन रंगमंचसँ जुड़ल लोक छी जे अहाँकेँ ई बुझलो नै अछि? ओना ई अहीं टाक नै सम्पूर्ण जातिवादी रंगमंचक समस्या अछि अहाँक ई प्रश्न "अहाँ सब गैर जातिवादी रंगमंच ल' क' दुनियाँ के सामने कियेक नई अबई छी" कूपमंडूकताक द्योतक अछि वा जातिवादी कट्टराक। अहाँ लग गएर ब्राह्मण-गएर कायस्थ किए नै आबि रहल अछि ओइपर सोचू, लोककेँ पठेबै तँ ओ जाएत? पहिने भरोसा कायम करू, की भरोसा काएम कऽ सकल छी? दिल्ली सन शहर मे नाटक केनाइ "विदेह समानान्तर रंगमंचक" मूल उद्देश्य नै छै, कारण विदेहसँ जुड़ल लोक भरि विश्वमे छथि, आ मिथिलामे "विदेह समानान्तर रंगमंचक" होइत अछि, होइत रहत। मैथिली रंगमंचकेँ विकल्प देल जा चुकल छै। जे जातिवादी शब्दावली अहाँक आ अहाँ सन दोसर जातिवादी नाटककारक नाटकमे छन्हि तकर बाद अहाँ सोचियो केना लेलिऐ जे लोक अहाँ सभक घृणाक रंगमंचसँ जुड़त? रोजी-रोटी छोड़ि कऽ समाजकेँ बँटबाक काजमे लगनाइ जँ अहाँक प्रियोरिटी अछि तँ ओकरा (जातिवादी रंगमंचकेँ) जड़िसँ खतम केनाइ हमर प्रियोरिटी अछि, आ से प्रियोरिटी हमरा सभक गामसँ शुरू भेल अछि जतए नेटिव स्पीकर बसै छथि, फण्ड आधारित दिल्ली नै। मराठी नाटक शोलापुर आ मुम्बै आ गुजराती नाटक अहमदाबाद आ भरूच निर्धारित करैत अछि। अहाँकेँ कोना शक भऽ गेल जे मैथिली नाटक दिल्ली निर्धारित करत आ साम्प्रदायिक नाटककार निर्धारित करता? हमरा सभक सामर्थ्य आस्ते-आस्ते अहाँ लोकनिकेँ देखाइ पड़िये रहल अछि, पड़िते रहत, .. फूल्स पाराडाइजसँ हमरा लोकनिकेँ कोनो मतलब नै।
- Gajendra Thakur आब ऐ रिपोर्टपर घुरी- जातिवादी रंगमंच आ ओकर संगी साथी सभक निर्लज्जता आँखि खोलएबला अछि। गिरगिट सेहो हिनका लोकनिक रंग बदलबाक आ झूठ बजबाक क्षमता देखि लजा जाएत।
- Poonam Mandal संजय जी, पहिने तँ कुमार शैलेन्द्र, रवीन्द्र दास आदि जे झूठ बाजल छथि ओइ लेल ओ सभ माफी मंगथु, अहूँकेँ सभ गप बूझल छल मुदा अहाँ गपकेँ झाँपै-तोपैक प्रयास केलौं, किए? फेर कुमार शैलेन्द्र , अमलेन्दु शेखर पाठक, रवीन्द्र दास आदि जै चोर रोशन कुमार झा (जकर डायलोग रवीन्द्र दास कॉपी केने छथि) केँ जातिवादमे झोंकि जगदीश प्रसाद मण्डलक रचनाक चोरिक बादो पाछासँ सह दऽ रहल छथिन्ह, तकरा लेल की सजा छै? की एकर बादो अहाँ लोकनि सहयोगक आशा रखै छी?


text: दरभंगा:[प्रणव चौधरी] दरभंगा जिलाक हायाघाट प्रखंडक भाकपा माले केर कार्यकर्ता सब रविवार क पंचायत स्तरीय जनअधिकार पदयात्रा निकालैथ। भाजपा-भगाउ, बिहार-बचाउ अभियानक तहत दोसर दिन अकबरपुर स पार्टी कार्यकर्ता सब अनारकोठी, पेठियागाछी, डुमरी, सिधौली, बसहा, माखनपुर, गिरधरपुर, खिखराही, इनामाईत आदि आदि गांव स भ क पदयात्रा निकालैथ। पदयात्रा इनामाईत गांव पहुंचकर सभा में बदैल गेल अछि।पार्टी केर प्रखंड सचिव विश्वनाथ पासवान केर अध्यक्षता में आयोजित सभा के संबोधित करैत काल पार्टी नेता सह खेग्रामस केर जिलाध्यक्ष जंगी यादव कहलैथ कि वर्ष 2014 में अप्पन नारा व वादा में विफल भ चुकर केंद्रक मोदी सरकार जनता केर अधिकार में पैघ कटौती कैल जा रहल अछि। कमरतोड़ महंगाई और बेतहाशा बेरोजगारी देश केर किसान और नौजवानक सामने भयानक संकट पैदा क देलक हन। एक तरफ बैंक के एनपीए बरहैय स देशक आर्थिक स्थिति चरमरा गेल अछि, त दोसर तरप प्रधानमंत्री मोदी एही सवाल सबके हल करबाक बावजूद दुनिया के सैर क रहल छैथ। केंद्रक सरकार हर मोर्चे पर विफल अछि। जनता भाजपाक चाल के समैझ चुकल अछि। भ्रष्टाचार पर रोक लगाबैय, कृषि संकट दूर करैथ, बेरोजगार सबके रोजगार मुहैया कराबैथ व गरीबी उन्मूलन योजना व नीती के लागू करेबाक लेल फासीवादी ताकत केर उखाइड़ फेंकैय के उ सब जनता स आहृवान केलैथ।एही दौरान पार्टी केर वरीय नेता आरके सहनी कहलैथ कि पिछला चाइर वर्षो में महिला हिंसा में वृद्धि भेल अछि। तेल व गैसक कीमत में भेल बेतहाशा वृद्धि जनता के घोर मुसीबत में डाइल देलैथ हन। एही परिस्थिति में जरूरत यी अछि कि एही सरकार के पूरा तरह उखाइर फेंकब। सभा के अली मोहम्मद, घनश्याम यादव, संतोष यादव, फूलो देवी, राजकुमार मंडल, कृपाल पासवान, नूर मोहम्मद, नगीना देवी, अमेरिका देवी, सूरजी देवी, अमरजीत पासवान, मंचन राम, राजेश पासवान, रवीन्द्र पासवान, हीरा राम, रामलाल सहनी, मंटू बैठा, शंकर यादव आदि सब संबोधित केलैथ।


text:
दिल्लीसँ पटना जएबाक सम्पूर्ण क्रांतिक द्वितीय
श्रेणीक स्लीपर किलासक डिब्बा, भीड़सँ खचा-खच भरल। तीन सीटक जगहपर पाँच-पाँचटा लोक
बैसल। साँझक साढ़े पाँच बजे ट्रेन अपन नियत समयसँ चलल। दना-दन पूर्ण गतिसँ ट्रेन
चलि रहल छल। रातिक लगभग आठ बजे पेंटीगार्ड बला हाथमे एकटा पुर्जी नेने “भोजन, भोजन
बाजू।” अबाज दैत, पुर्जीपर सीट नम्बर लिखैत आगू बढ़ि रहल छल।
संतोष, ठीक-ठाक भेष-भूषामे देखै कए समृद्ध घरक
लागि रहल छल। जखन पेंटीगार्ड बला संतोष लग गेल तँ संतोषक बगलमे बैसल तीन गोटेक
ग्रुपमे सँ एकटा २०-२१ बर्खक युवक चट्टे बाजि उठल, “हम तँ गरीब आदमी छी एतेक महग
खाना नहि लेब।”
संतोषक मोन ओहि नवयुवकक उतरसँ आहत भेलै आ तैँ ओ
ओहि युवकसँ बाजि उठल, “एहि दुनियाँमे कियो अमीर गरीब नहि छैक, ई सबटा लोकक अपन-अपन
मनक भ्रम छैक। आजुक घड़ीमे सभ कियो अमीरे अछि, बस अपनामे बिस्वास आ किछु नम्हर करैक
इक्षा होबाक चाही।”
“हम सभ पाँच-सात हजार रुपैया महिना कमाइ बला तँ
गरीबे भेलहुँ ने।”
“गरीब कोना भेलहुँ ? अप्पन एकटा हाथ एक लाखमे
देबै।”
“नहि।”
“दोसर हाथक एक लाख रुपैया आओर भेटत।”
“नहि।”
आगू संतोष ओकरासँ किछु आओर बुझिते वा किछु गप्प
करिते की संतोषक आगूक सीटपर बैसल एकटा बेस पुष्ट, चानन ठोप टिकी रखने भेष भूषासँ
नीक विद्वान लागि रहल छला, झटसँ बाजि परला, “हमरा एक लाख रुपैया दिअ हम अप्पन हाथ
दै छी।”
“एना नै भए सकै छै, एक लाख रुपैयामे कियो स्वस्थ
जबान आदमी अपन हाथ कोना देतै।”
“हम देब ने, लाबू हमरा एक लाख रुपैया।”
दोसरो दोसरो सभ, “नहि ! एना तँ नहि भऽ सकैए,
कियो एक लाख रुपैयामे अपन हाथ कोना दए देतै।”
संतोष, “जकरा अपन भगवानपर आ अपनापर विश्वास छै,
अपन माए-बाबू धिया-पुतासँ सिनेह छै ओ एक लाखमे कि कड़ोरो रुपैयामे अपन अंग नहि
देतै।”
“देतै किएक नहि, दुनियाँमे देखियौ आइ लोक सय-सय
रुपैया लेल दोसरक जान लऽ लय छै।“
“हाँ ई गप्प सत छै, सय-सय रुपैयामे लोक लोकक जान
लऽ लय छै। एक्सीडेंटमे छन्नमे लोकक जान चलि जाइ छै। हारी बीमारी, दाही रौदीमे
परिवारक परिवारक खत्म भऽ जाइ छैक। डिफ्रेशनमे लोक अपने जान अपने लऽ लय छै। ई सभ
एकटा भिन्न विषय बस्तु छैक मुदा एक गोट व्यक्ति मात्र एहि द्वारे कि ओ गरीब अछि
अपन अंग बेच देतै, हमरा हिसाबे ई तँ नहि हेतै।“
सामने बलाकेँ भरिसक बुझाबैक चेष्टामे संतोष
बाजल, मुदा ओ जिद्द आ बहसकेँ आगू रखैक चेष्टामे एकदम तनैत बाजल, “ई सभ रहै दिऔ ने,
अहाँ एक लाख रुपैया दिअ हम अपन हाथ दै छी।”
हुनक जिद्द आ तामससँ मिश्रित गप्पसँ संतोष
अपनापर काबू नहि राखि सकल आ खिसिया कए बाजल, “उतरु अगिला स्टेशनपर अपन हाथ कोनो
चलैत ट्रेनकेँ सोझाँ राखू, हाथ कटैत मांतर हम अहाँकेँ एक लाख रुपैया देब।”
“नहि एना नहि पहिने पाइ राखू।”
“से किएक, पहिने एटीएम मशीनमे कार्ड दै छै तकर
बाद ने पाइ अबै छै, तेनाहिते अहाँ अप्पन हाथ ट्रेनक निच्चा राखू हाथ कटैत देरी हम
एक नहि दस लाख रुपैया देब।”
“रहए दियौ रहए दियौ, दस लाख रुपैयाक अहाँक
ओकाइतो अछि।”
“हमर ओकाइत छोरु, अपन हाथ काटू हाथ कटैत देरी हम अहाँकेँ दस लाख रुपैया देब।”
‘-------- बस एनाहिते, जे सभ नहि बजबा चाही सेहो
सभ दुनूमे होबए लागल करीब आधा घंटाक बहसकेँ बाद दोसर दोसरकेँ हस्तक्षेपक बाद बहस
कनीक शांत भेल ख़त्म नहि।
“अहाँ एखन दुनियाँ नहि देखलिऐए लोक पाइ द्वारे
की की करै छै, अपन किडनी धरि बेच दैत छै।”
“हाँ बेच दै छै मुदा ओहेन ओहेन लोककेँ किछु
विशेष मजबूरी वा परिस्थिति होइत छैक अथवा ओकरा भगवान आ अपनापर तनिको भरोसा नहि
हेतै।”
“तँ हमर कि मजबूरी अछि अहाँ बुझै छीऐ ?”
“नहि हम तँ अहाँक मजबूरी किछु नहि बुझै छी।”
“तहन अहाँ कोना कहैत छी जे हम दस लाखमे अपन हाथ
नहि देबै।”
“देखयौ अहाँक मजबूरी हमरा ठीके नहि बुझल मुदा
रुपैयासँ कतेक दिन चलत आ एहि हाथसँ जीवन भरि कमा खा सकै छी।”
“अहाँक गप्प ठीक अछि मुदा जखन ओहेन परिस्थिति
अबैत छैक तँ लोककेँ आगू पाछू ताकैक शामर्थ खत्म भऽ जाइ छै।”
संतोष, “अपना जगह अहूँ ठीके छी, बिचमे हम बहुत
कटू बजलहुँ, क्षमा करब मुदा एतेक काल तक
नीक बेजए बहसक बाद हम एतेक तँ जानैक उम्मीद रखै छी जे अहाँ अपन मजबूरी हमरा
बताबी।” “हमर माए दू बर्खसँ बहुत दुखीत छथि। दरिभंगासँ पटना, पटनासँ आब दिल्ली
एम्सक पाँच माससँ चक्कर काटि रहल छी। कोनो समाधान नहि।”
“एम्समे कि कहैत अछि ?”
“कहैत छैक प्रोस्टेज बढ़ल छनि ओपरेशन हेतैन,
पतनोमे इहे कहलक मुदा ओतए ओपरेशनक व्यबस्था नहि। दिल्लीमे चारि माससँ खाली तरह
तरहकेँ टेस्ट कएला बाद आब कहैत अछि जे ओपरेशन हेतैन आ ओपरेशनक तारीख आँगा छह मास
बाद देने अछि। छह महिनामे हुनका कि हेतैन ....। प्राइवेटसँ ओपरेशन कराबी तँ लाख
रुपैयाक खर्चा आ हमरा सभ लग जे किछु छल पहिने बेच-बिचुन कए सबटा लगा देलीऐ।” ई
कहैत माएक प्रति सिनेह आ अपन लचारीसँ हुनक आँखि नम भए गेलन्हि।
“आगू दिल्ली कहिया जाएब ?”
“ओपरेशनक तारीख तँ छह महिना बादक भेटलन्हि मुदा
दबाइ खाइत महिनामे एक बेर एम्स आबैक लेल कहने अछि।”
“आब कहिया एम्स जा रहल छी ?”
“इहे मासम दिन बाद पन्द्रह तारीख केर टिकट अछि।”
“आब एम्स जाएब तँ हमरा फोन कए लेब, भए सकत तँ हम
किछु सहायक होएब।”
“कोना, कोनो डॉक्टरकेँ चिन्है छीयै।”
‘हाँ।”
“तँ हमरा हुनकर फोन नम्बर दए दिअ, नहि तँ हमरा
एखने एक बेर गप्प करा दिअ।”
एखन नहि हम गप्प करा सकैत छी आ नहि हम हुनकर
नम्बर दए सकै छी किएक तँ केकरो नम्बर देनाइ एलाव नहि छैक। हाँ अहाँ जखन जाएब हमरा
फोन करब हमर फोन नम्बर लए लिअ। एकटा मनुक्ख बुते जतेक सहायता भऽ सकैत छै, अहाँकेँ
भेटत बांकी माँ भगवतीक हाथमे।”
“रहए दियौ, अहाँ एनाहिते बड़का बड़का फेकै छी,
कनिक काल पहिने एक हाथक बदला दस लाख रुपैया दैत छलहुँ आ आब एम्समे अहाँक जान पहचान
भए गेल। डॉक्टरक नम्बर मांगै छी तँ एलव नहि छैक। एलव किएक नहि रहतै एखनो हमरा लग
चारि-चारिटा डॉक्टरक नम्बर अछि मुदा किनकोसँ कोनो मदत नहि भेटल।”
“अहाँ एहेन बड़का बड़का फेकै बला गप्प कहि कए
हमारा उलाहना किएक दैत छी। ई गप्प अहाँ जखन कहितहुँ जखन हम अहाँक किछु गछि कए नहि
दैतहुँ आ कि नहि करितहुँ। एहन तँ नहि भेलए। हाथ बला गप्पमे अहाँक हाथ अहाँ लग आ
हमर पाइ हमरा लग। रहल एम्स बला गप्प तँ महिने महिने अहाँ जाइते छी, एक बेर हामरोसँ
गप्प कए लेब किछु सहायक भेलहुँ तँ ठीक नहि तँ अहाँकेँ नुकसाने की ? हाँ ओकर बादक
अप्पन दुनूक भेटमे अहाँ हमरा एहि तरहक अनरगल गप्प कहि सकैत छी।” ई कहि संतोष एकटा
पुर्जापर अपन नाम संतोष आ मोबाईल नम्बर लिख हुनका दए देला। सामने बला सेहो अनमोनो
मने ओहि पुर्जाकेँ अपन जेबीमे राखि लेला।
एक महिना बाद, दिल्ली एम्समे। ओहे संतोषक सामने
बला सबारी, अप्पन माएक संगे। हाथमे मो० फोन रखने आ ओहिमे संतोषक नम्बर शेव कएने
एहि गुनधुनमे कि फोन करू की नहि, “झुठ्ठेकेँ ठकि गेल होएत, ठकनेहेँ होएत तँ हमर की
लय लेत, एक बेर फोन कइए लै छी।” नम्बर लगेलक चट्टे घंटी बाजल, “ट्रिन ट्रिन
.......”
“हेलो” दोसर कातसँ
“के संतोषजी ?”
“जी हाँ, अहाँ के ?”
“जी हम मुरारी, महिना भरि पहिने अपन दुनू
दिल्लीसँ पटना जाए काल ट्रेनमे भेट भेल रही। अहाँ हमर एक हाथक बदला दस लाख रुपैया
दै लेल तैयार रही।”
“हाँ हाँ मुरारीजी हमरा सबटा इआद आबि गेल, कहू
की समाचार, माए केहएन छथि?”
“समाचार की कहू, ओहे माएकेँ लऽ कए दिल्ली आएल
छी। सोचलहुँ एक बेर अपनेकेँ कहि दी।”
“हाँ हाँ बड्ड नीक केलहुँ, एम्स कहिया अबै छी ?”
“एखन एम्सेमे छी।”
“अच्छा ! कोन यूनिटमे देखाबैक अछि ?”
“प्रो० एस० चौधरीक यूनिटमे।”
“अच्छा, माता जीक की नाम छनि ?”
“सरोज देवी।”
“ठीक छैक, अहाँ आबू।” उम्हरसँ फोन बंद।
मुरारीजी सोचै लागला, “भेल, सभ गप्प सुनला बाद
फोन बंद कए देला। हिनको बुते किछु नहि होएत।”
मोन मसुआ कए आगू बिदा भेला। करीब आधा घंटा पएरे
चलला बाद साढ़े दस बजे ओपीडी पुर्जापर तारीखक मोहर लगा कए प्रो० एस० चौधरी यूनिट
पहुँचला। पुर्जा डॉक्टर कक्षकेँ द्वारिपर ठार अर्दलीकेँ दऽ बाहर वेटिंग कुर्सीपर
माए संगे अपनों बसि रहला। हुनकासँ पहिने करिव ४०-४५ गोते वेटिंग कुर्सीपर बैसल।
भीर देखि ओ सोचए लागला, “भेल फोन करक चक्करमे आधा घंटा देरी भए गेल आ ओकर परिणाम
आइ दू बजेसँ पहिने नम्बर आबैक कोनो भरोसा नहि।”
मुरारीजी बीतल दू बर्खक दिक्कत आ कष्टक खाका
मोने मोन तैयार करैत रहथि। एगारह बजे अर्दली अबाज देलक, “सरोज देवी।”
मुरारीजी हरबरा कऽ उठला, “ई की कतए दू बजे नम्बर
आबैक उम्मीद छल आ कतए ११ बजे न० आबि गेल। हमरासँ पहिलुक सभ तँ एखन ओनाहिते बैसल
अछि। मुस्किलसँ तीनो गोटा नैँ देखेलकैए।” दिमाग सोचैत मुदा शरीर एतबामे माए सहीत
डॉक्टर लग। माए डॉक्टर लग जा पेशेंटक बास्ते बनल टूलपर बसि रहली। मुरारीजी हुनकेँ
पांजर लागि ठार। डॉक्टर माएक पुर्जापर हुनक नाम देखते मातर पहिने हुनका दुनू हाथ
जोरि प्रणाम कएलनि आ ओकर बाद धियानसँ हुनकर पुरनका पुर्जा सभ देखला बाद अंदर
केबिनमे लए जा कए नीकसँ जाँच केलनि। केविनस बाहर आबि आठ दसटा जाँचक पुर्जा बना कए
दैत, अर्दलीकेँ अबाज देलन्हि, अर्दलीकेँ लग एला बाद, “माँ जीक संगे जाउ आ सबटा
टेस्ट एखने अपने संगे पूरा करा कए हाथो हाथ नेने आबू।”
“जी” कहैत अर्दली डॉक्टरसँ पुर्जा सभ लेला बाद
माएसँ, “चलू।”
मुरारीजी आ हुनकर माए अर्दलीक पाँछा पाँछा
स्वचालित मसीन जकाँ बिदा भए गेला। जतए जतए अर्दली लए गेलनि ततए ततए जाइत रहला करीब
दू घंटा बाद सबटा टेस्ट जेना इसीजी, अल्ट्रासाउन्ड,एक्स-रे, खून पेशाब आदिक जाँच
भेला बाद पुनः ओहिठाम डॉक्टर लग आपस एला। डॉक्टर सबटा रिपोर्टकेँ गंभीरतासँ देखला
बाद, “हाँ रिपोर्ट सबहक अनुसार प्रोस्टेज बढ़ल छनि आ ओकर जल्दी ओपरेशन नहि भेलासँ
किडनी डेमेज भऽ सकैए। एना करू (किछु हुनक पुर्जापर लिखैत) ई ई दबाइ खेला बाद परसु
आबि कए माँ जीकेँ भारती करा दियौन। परसु एगारह बजे ओपरेशन हेतनि।”
मुरारीजी हक्का बक्का ई कि भए रहल छैक जाहि
ओपरेशनकेँ लेल छह महिना बादक तारीख भेटल छल ओ आइ दू दिन बाद कोना। भारतमे चिकित्सा
व्यवस्था एतेक चुस्त दुरुस्त कोना भए गेल ओहो एम्स एहेन सरकारी अस्पतालक। अपन
उत्सुकतापर ओ नियन्त्रण नहि राखि पएला आ डॉक्टरसँ पुछिए बैसला, “डॉक्टर साहब माफ
करब एकटा गप्प पुछि रहल छी, जाहि ओपरेशन कराबै लेल हम सभ दू बर्खसँ हरान आ निरास
छलहुँ, अहूँ लग करीब छह महिनासँ दौर रहल छलहुँ, पिछला महिना अहीँ छह महिना आगूक
तारीख देने रहि। आइ दू घंटामे सबटा टेस्टक रिपोर्ट हाथे हाथ आ दू दिन बाद ओपरेशन ई
चमत्कार कोना।”
“एहिमे चमत्कार केर कोन गप्प, पहिने हमरा सभकेँ
कहाँ बुझल जे अपने प्रोफेसर साहबकेँ सम्बन्धी छियनि।”
“कुन प्रो० साहब।”
“अरे अपन प्रो० साहब जिनक ई यूनिट अछि, प्रो०
एस० चौधरी।“
“प्रो० एस० चौधरी आ हमर सम्बन्धी।” मुदा एहि
गप्पकेँ मुरारीजी अपन मोनेमे रखने रहला मुँहसँ बाहर नहि निकालला। आगू डॉक्टरसँ,
“अपनेसँ कनी निवेदन छल।”
“की कहू ने।”
“कनिक प्रो० साहबसँ भेट भऽ जाइते।”
“किएक नहि, हमरा सबहक दिससँ अपनेक सेवामे कोनो
कमी तँ नहि रहल।”
“नै नै, ई कि कहै छी, बस कनी हुनकासँ भेट करक
लौलसा छल।”
डॉक्टर साहब अर्दलीकेँ कहैत, “हिनका भीतर
प्रोफेसर साहबकेँ केबिनमे नेने जइयौन्ह।”
मुरारीजी आ माए अर्दली संगे बिदा भेला, पाँच
मिनट पएरे चलला बाद एकटा लग्जरी एसी केविन, बाहर बोर्डपर लिखल, यूनिट प्रो० डॉ एस
चौधरी। अर्दली केबार खोललक तिनु भीतर गेला। भीतर प्रो० एस चौधरी केबारक दिस पीठ कए
कऽ एकटा नम्हर लग्जरी कुर्सीपर बैसल आ हुनकर सामने बैसल तीनटा डॉक्टर हुनकासँ
परामर्श लैत। केबार खुजलासँ हुनको धियान उम्हर गेलनि। घूरि देखला तँ मुरारीजी आ
हुनका बुझैमे देरी नहि लगलनि जे हुनक संगे हुनकर माए छथिन चट्टे गोर लागि आशीर्वाद
लेलनि। माएकेँ गोर लागैत देख बांकीकेँ तीनु डॉ सीटसँ उठि ठार भए गेल। डॉ एस चौधरी
आन डॉक्टरसँ, “excuse me, we will meet after five minute later” तीनू
डॉक्टर कक्षसँ बाहर चलि गेला। मुरारीजी आश्चर्जसँ, “अहाँ आ एहिठाम, एस चौधरी यानी संतोष
चौधरी।” संतोष हुनका दिस देखि मंद मंद मुस्काइत।
मुरारीजी संतोषक पएरपर झुकैक चेष्टामे मुदा
ओहिसँ पहिने संतोष हुनका उठा अपन करेजासँ लगा लेलनि। मुरारी, “हमरा क्षमा कए देब,
अहाँक बारेमे हम कि कि सोचैत छलहुँ, ओहि दिन ट्रेनमे हम नै जानि कि कि कहि देलहुँ,
क्षमा कए दिअ।”
संतोष, “की सभ अनाप सनाप बजै छी। ओहि दिनका गप्प
सप्पकेँ बिसरि जाउ। आब ई कहू जे माएक इलाजमे कोनो कमी आ बाधा तँ नहि।”
“कमी, आब कोनो कमी नै, परसु ओपरेशन होबैक
निश्चित भेले।”
“हाँ, हमर आइ आ काल्हि केर समय पहिने बुक छल,
परसु करीब दू घंटाक समय हमरा लग खाली छल ओहिमे हम माँजीक ओपरेशन करबनि।”
“अहाँक ई उपकार हम जीवन भरि नहि बिसरब, हमरा लेल
तँ अपने साक्षात भगवान बनि एलहुँ।”
ई की आब अहाँ हमर दोस्त छी आ दोस्तीमे कोनो
उपकार कोना आ ओनाहितो ई अस्पताल हमर तँ नहि सरकारक अछि।”
“अहाँ जे कहू सरकारक हिसाबे तँ ओपरेशनक छह महिना
बादक समय भेटल छल।”
“हमहूँ सभ की करबै, एतेक भीड़ भार छैक जे नम्बर
लगाबए परैए छैक एक दिनमे सात आठटा ओपरेशन होइत छैक एहि हिसाबे एवरेज निकाइल कए
ककरो तारीख देल जाइ छैक। सिस्टमे एहन छैक। एकरा सभकेँ छोरु, ई कहू ठहरल कतए छी,
कोनो दिक्कत तँ नहि।”
“नहि, कोनो दिक्कत नहि जे दिक्कत छल अपने दूर कए
देलहुँ आब माँ भगवतीक हाथमे।”
“ठीक छै तँ परसु फेर भेट हेतै।”
“ठीक मुदा एकटा प्रश्न पूछब अपनेसँ।”
“की ?”
“एतेक पघि डॉक्टर भए कऽ अहाँ ओहि दिन द्वितीय
श्रेणीक स्लीपर किलासमे किएक ?”
संतोष हँसैत हँसैत, “हा हा हा, द्वितीय श्रेणीक
स्लीपर किलासमे नहि रहितहुँ तँ अपनेसँ कोना भेट होइते। (गप्पकेँ बदलैत) हम अपने
जकाँ माएक एतेक भक्त तँ नहि छी जे अपन हाथ कटवा दि मुदा एतेक सिनेह तँ अपन माएसँ
करिते छी जे हुनका लेल द्वितीय श्रेणीक स्लीपर किलासमे एक दिन यात्रा कए सकी।”
“से की नहि बुझलहुँ ?”
“बात ई कि हम सभ मुलतः मधुबनी जिलाक छी मुदा
२५-२६ बर्ख पहिने हमर बाबूजी पटना शिप्ट कए गेला। एखन हमर परिवार सभ पटनेमे छथि।
ओहि दिन भोरे एकाएक पटनामे हमर माएक मोन बड्ड खराप भए लेल रहनि। आब १०-१२ घंटामे
नहि कोनो एयरलाइंसक टिकट आ नहि कोनो ट्रेनक प्रथम वा कोनो एसीक टिकट भेटल मुदा
गेनाइ जरूरी छल तहन कोनो दलालसँ एकटा द्वितीय श्रेणीक स्लीपर किलासक टिकट भेटल आ
ओहि बिधि अपनेसँ भेट होबैक उपरबलाक कोनो प्रयोजन रहल हेतनि। किएक तँ घर पहुचैत
पहुचैत माएओ एकदम ठीक छली। दिनभरि रहि अगिला दिन भोरे हवाई जहाजसँ आपस आबि ड्यूटी
केलहुँ।”
*****जगदानन्द झा 'मनु'


text:
सुरेन्द्र किशोर जी बिहारक विकास लेल चिंतित रहैत छथि। समय-समय पर ओ अपन चिंता कलम स लिखैत रहला अछि। हिन्दुस्तान स सेवानिवृत्त भेलाक बाद हुनक इ चिंता आओर प्रखर रूप मे सामने आयल अछि। बदलैत बिहार कए देखबाक हुनकर नजरि कए समाद परिवार समय-समय पर समर्थन केलक अछि। समाद परिवारक विशेष अनुरोध पर ओ अपन इ आलेख एहि ठाम देबाक स्वीकृति प्रदान कैलथि अछि।
मात्र तीन मास मे बिहार क राजनीति मे की भ गेल जे मतदाता क मूड एना बदलि गेल ? किया बिहार विधानसभा क सितंबर क उप चुनाव मे 18 सीट मे स 13टा सीट पर राजग हारि गेल ? की इ बदलल मूड एक बेर फेर बदलत या इ मूड अगिला साल तक कायम रहत ? हाल क लोक सभा चुनाव मे पैघ बहुमत स बिहार मे चुनाव जीतय वाला एनडीए बिहार विधान सभा क उपचुनाव मे किया एना पराजित भ गेल? की अगिला साल हुए वाला बिहार विधान सभा क आम चुनाव मे मतदाता क एहने मूड कायम रहत या फेर बदलत? तीन मास मे बदलल इ मूड क पाछु स्थानीय आ तात्कालिक कारण अछि बा एकर स्थायी भाव छै?
इ किछु सवाल अछि, जेकर ठोस जवाब अबैय वाला समय मे ताकल जाइत। मुदा फिलहाल सरसरी तौर पर देखबा स दूटा गप सामने अबैत अछि। इ गप लोक सभा चुनाव क बाद घटित भेल अछि। एकटा त नीतीश कुमार क नेतृत्व वाला बिहार राजग इ तय केलक अछि जे एहि बेर कोनो नेताक परिजन कए टिकट नहि देल जाइत आ देबो नहि केलक। एहि अभियान क पाछु नीतीश कुमार क मुख्य भूमिका छल। मुदा एहि काज मे जदयू अध्यक्ष शरद यादव सेहो हुनकर समर्थन केलथि। एहि स लोहियावादी समाजवादी क छवि सुधरल। नीतीश कुमार क एहि पहल क देश भरि मे सराहना भेल। नीतीश कुमार एहन समय मे इ काज केलथि, जखन भाजपा सेहो परिवारवाद क थाल मे धंसल जा रहल अछि। जदयू क एहि डेग कए देश आ प्रदेश क राजनीति क सुधारीकरण क दिशा मे एकटा महत्वपूर्ण कदम मानल गेल। कम्युनिस्ट पार्टी क अलावा जदयू मात्र देश मे अब एकटा एहन प्रमुख दल अछि, जाहि मे परिवारवाद नहि अछि। मुदा राजग यानी एनडीए क परिवारवादी नेता एकरा अपन राजनीतिक भविष्य क लेल Óघातक’ मानलाह। जदयू सांसद पूर्णमासी राम आ जदयू क डॉ जगदीश शर्मा एहि पर विद्रोह सेहो करि देलथि। एहि दूनू क परिजन उम्मीदवार बनलथि। डॉ शर्मा क पत्नी जीत गेलीह, मुदा पूर्णमासी राम क पुत्र हारि गेलाह।
मुदा इ मामला केवल एहि दूनू नेता कए प्रभावित नहि करैत अछि, बल्कि बिहार राजग क ओ अनेक नेता कए सेहो प्रभावित करैत अछि जे अपन परिजन क लेल भविष्य मे राजग स विधायिका क टिकट आ मंत्री पद चाहैत छलाह। कईटा लोक कए परिवारवाद क आधार पर पहिने टिकट भेट जाइत छलैन मुदा आब ओ बंद भ गेल । पूरे बंद भ गेल। जाहिर छै जे एहन लोक इ चाहत जे नीतीश कुमार क इ परिवारवाद विरोधी अभियान फेल भ जाए। एहि मे स संभव अछि जे किछु लोक एहि प्रयोग कए फेल करबा लेल एहि उप चुनाव मे सक्रिय सेहो भेल हेताह। किछु नेता निष्क्रिय रहि गेल हेताह। मुदा राजग क किछु नेताक एहिन् उप चुनाव मे निष्क्रियता क सेहो विपरीत असर राजग उम्मीदवार पर पड़ल होयत, त इ स्वाभाविक अछि। जतय तक चुनावी मुकाबला कड़ा हेबाक संभावना छल, ओहि ठातहिनकर कम प्रभाव देखला पर मतदान मे निर्णायक अंतर भ जाइत अछि। एहि बेर एहने भेल।
सवाल ओ परिवारवादी नेता क राजनीतिक पारिवारिक कैरियर क जे अछि। एहि पारिवारिक राजनीतिक कैरियर कए कायम रखबा लेल त जदयू सांसद पूर्णमासी राम अपन पुत्र कए राजद स बगहा मे उम्मीदवार बनबा देलथि। ओ पहिने कहि देने छलाह जे हमर पुत्र कहि रहल छथि जे हुनका उम्मीदवार नहि बनाउल गेल त ओ जहर खा लेताह।
राजनीति मे परिवारवाद क खात्मा क काज राजनीतिक सुधार क आइ मौलिक काज भ चुकल अछि। इ सती प्रथा आ बलि प्रथा क कानूनी समाप्ति स अधिक कठिन काज लगैत अछि। सुधार क काज करैयवाला सुधारकगण एहि दुनिया मे कई बेर गोली सेहो खाइत रहलथि अछि। एहि ठाम त मात्र गद्दी जेबाक खतरा नीतीश कुमार क समक्ष अछि। मुदा एहन सुधारक लोक इतिहास पुरूष होइत छथि। आब भला कहू जे परिवारवाद क आधार पर सब ठाम टिकट देल जा रहल अछि इ वाजिब राजनीतिक कार्यकर्ता क बलि भेल की नहि? कोनो चुनावी सीट कए कोनो राजनीतिक परिवार क साथ सती किया करि देबा लेल प्रयासरत रही ? इ लोकतंत्र अछि या राजतंत्र? आब इ नीतीश कुमार पर निर्भर करैत अछि जे ओ अगिला कोनो चुनाव मे Óएहि सुधार कार्यक्रम क गलती कए सुधारि कए’ अपन गद्दी बचेबाक कोशिश करैत छथि या फेर इतिहास मे अपन गौरवशाली नाम कए दर्ज करबैत छथि। स्मरण रहे जे पूरा देश क राजनीति मे आइ परिवारवाद क बुराई एतबा व्यापक आ गंभीर भ चुकल अछि जे एकर खिलाफ भारी विद्रोह एक न एक दिन हेबाके छैक। यदि आइ नीतीश कुमार अपन डेग पाछु करि लैत छथि त कोई अन्य सुधारक एकर श्रेय ल लेत। आइ नहि त काल्हि इ हेबाके छै । एहि लेल सवाल इ बनल जा रहल अछि जे एकटा नेता क बेटा, बेटी या पत्नी कए टिकट भेटत त कोनो दोसर नेता एकरा स वंचित किया हुए चाहत ? एहि तरहे इ बुराई क श्रृखंला पूरा राजनीति कए निगलि लेत। जेना करोड़पति आ अरबपति क एहि देश क संसद पर कब्जा होइत जा रहल अछि। एखने एहि साल 543 मे स 360 करोड़पति लोक सभा सदस्य चुनल गेलाह अछि। एहि गरीब देश मे इ एकटा खतरनाक बुराई अछि, जेकरा स कोनो व्यक्ति या संगठन कए एक दिन लड़बाक छैक। किया कि जाहि देश मे 84 करोड़ लोक क रोज क औसत आय मात्र बीस टका अछि ओहि देश क संसद पर सिर्फ करोड़पति क कब्जा केना हुए देल जा सकैत अछि ? यदि होइत त ओ सरकार क मंत्री कैबिनेट क बैठक मे एहि गप कए लेकए झगड़ा करताह जे हुनका एहन होटल मे राखल गेल जेकर एकटा कोठलीक एक राति क भाड़ा मात्र एक लाख टका छल।
इ बहुत नीक गप अछि जे ताजा उप चुनाव मे झटका खेलाक क बावजूद शरद यादव आ नीतीश कुमार कहि देलथि अछि जे ओ परिवारवाद क विरोध जारी रखताह। जाहिर अछि जे शरद-नीतीश क एहि ऐतिहासिक कदम स डॉ राम मनोहर लोहिया क आत्मा कए शांति भेटल होयत। शायद इ डेग आगू कखनो एहि देश क लेल निदेशक सेहो साबित हुए!
कारण आओरो भ सकैत अछि, मुदा विधान सभा उप चुनाव मे राजग क हारि क एकटा दोसरा तात्कालिक कारण इ बूझबा मे अबैत अछि जे राज्य सरकार क राजस्व आ भूमि सुधार विभाग क सूत्र क हवाले स अखबार मे इ खबरि छपल छल जे राज्य सरकार बटाईदारी कानून मे सुधार सहित भूमि सुधार आयोग क किछु सिफारिश कए जल्द लागू करत। इ खबरि क मीडिया मे अबैते राज्य भरि मे छोट -पैघ किसान मे खलबली मचि गेल । ओहि मे स अनेक लोक राजग क ठोस मतदाता छलाह। आशंकित बटाईदारी कानून स तमसा सब जाति क किसान, जिनका लग बंटाई पर देबा लेल जमीन अछि । राज्य सरकार कए अपन Óगलती’ क एहसास करा देलथि। एकर बाद राज्य सरकार 5 अगस्त 2009 कए इ घोषणा करि देेलक जे एखन पुराने सीलिंग आ बटाईदारी कानून लागू रहत । ओहि मे कोनो बदलाव नहि हुए जा रहल अछि। राज्य सरकार इ सेहो कहलक जे बंदोपाध्याय आयोग क रपट समग्रता मे नहि अछि ताहि लेल ओकरा तत्काल लागू नहि कैल जाइत। मुदा राज्य सरकार क इ सफाई पर अनेक किसान कए एखनो विश्वास नहि भ रहल अछि।
जाहि ठाम उप चुनाव भेल , ओहि मे एकटा चुनाव क्षेत्र फुलवारी शरीफ क एक सवर्ण बहुल गाम क एकटा किसान मतदान क दिन यानी 15 सितंबर, 2009 कए कहलथि जे रामाश्रय प्रसाद सिंह (बिहार सरकार क मंत्री) क इज्जत रखबा लेल किछु लोक जरूर जदयू कए वोट देत अन्यथा पूरा गाम बटाईदारी कानून लागू हेबाक आशंका स पी$िडत भ राजग स तमसाइल अछि। एहि गाम क अधिकतर वोट एहि बेर कांग्रेसी उमीदवार कए भेटल। किछु एहने समाद सारण जिला क एकटा राजपूत बहुल गाम स सेहो भेटल छल। एहि गाम क किसान बटाईदारी कानून नहि चाहैत छथि। हालांकि इ आशंका सिर्फ एहि दूनू गाम आ जाति मे नहि अछि।
मुख्यमंत्री नीतीश कुमार हाल मे एकटा अन्य संदर्भ मे कहने छलाह जे हम कई तरह क बीमारी क इलाज करबा लेल मुख्यमंत्री बनलहू अछि। ओनाओ ओ एखन धरि अनेक एहन सराहनीय आ ऐतिहासिक काज कैलथि अछि, जेकर प्रसंशा हुनकर किछु राजनीतिक प्रतिद्घंद्घी सेहो समय -समय पर केलथि अछि। हुनकर कईटा काज कए अन्य राज्य बाद मे अपना ओहिठाम लागू केलक अछि। मुदा हाल क हुनकर किछु डेग क नतीजा स एहन लागल जे सबटा बुराई स एक संग नहि लड़ल जा सकैत अछि। बिहार मे त बिल्कुल नहि, जेतुका प्रशासन आ राजनीति कए हाल कए किछु दशक मे नेता बिगाडि़ कए राखि देलथि अछि। किया कि कईटा बुराई क काई त एतबा भ बैस चुकल अछि जे ओकरा छोड़ैब दुरूह काज अछि। बटाईदारी क समस्या एहने एकटा समस्या अछि, जेकरा मे हाथ लगा कए लालू प्रसाद सन महाबली सेहो पाछु हटि गेल छलाह। सन् 1992 मे किछु वामपंथी दल आ बुद्घिजीवी तत्कालीन मुख्यमंत्री लालू प्रसाद कए सलाह देलथि जे ओ भूमि सुधार लागू करि दथि। लालू प्रसाद फरवरी, 1992 मे इ घोषणा करि देलथि जे हुनकर सरकार भूहदबंदी क सीमा घटाउत आ बटाईदारी कानून मे संशोधन करि क ए बटाईदार कए हुनका वाजिब हक देल जाइत। मुदा इ घोषणा क सबस कड़ा विरोध तत्कालीन निर्दल विधायक राजेश रंजन उर्फ पप्पू यादव केलाह। बाद मे चर्चित पप्पू यादव सांसद सेहो भेलाह। पप्पू यादव क आवाज एक खास दबंग पिछड़ी जाति यानी यादव क आवाज मानल गेल, जे जाति लालू क मजबूत वोट बैंक मानल जाइत अछि।
बाद मे वोटर मे भारी असंतोष कए देखैत लालू प्रसाद अपन घोषणा वापस ल लेलाह। आब जखन नीतीश सरकार एहि पर किछु कहलक त कईटा राजग समर्थक कए लालू प्रसाद बेहतर लगैत छथिन।
दरअसल व्यावहारिक राजनीति करैवाला किछु लोक कहब छैन जे बंटाईदारी सन विवादास्पद मामला मे हाथ देबा स नीक रहत जे नीतीश गाम क विकास क गति कए आओर तेज करथि। कुल मिलाकए इ कहल जा सकैत अछि जे होम करैत हाथ जरबाक आशंका हुए त होम क ज्वाला कए अधिक तेज नहि हुए देबाक चाहि। पुरान मॉडल क जर्जर एम्बसेडर कार क गति कए अचानक अधिक बढ़ा देला पर खतरा बढि़ जाइत छैक। हालांकि नीतीश कुमार कहि रहल छथि जे बंटाईदारी कानून त बिहार मे पहिने स अछि। एहि मे संशोधन करबाक एखन कोनो विचार नहि अछि। दरअसल पूरा मामला मे गलतफहमी फैलल अछि। कौआ कान ल गेल, इ चर्चा एहि गप कए देखि बिना भ गेल जे कान अपन जगह पर अछि कि नहि।


text:
ससुरक मौत केर खबैर सुनते पुतहु पल्लवी देवी अप्पन पांच बरखक बेटी ल'के सासुर पहुंचली। ओता शिक्षक शशि कुमार मंडल व हुनकर परिजन सभ हुनका घसीटकेँ घर सँ बाहर निकालैत छल। ऐहिकेँ देखैत समाज रामचंद्र मंडल केर पुतहुक समर्थन मे आबि गेल। बात एतेक बढ़ल कि रामचंद्र मंडल केन शव चिता पर घंटों पड़ल रहल। चिता स्थल अस्थिर - अस्थिर रणभूमि मे बदैल गेल। ओहिठाम खूब हंगामा आओर हाथापाई सेहो भेल। पहिने दहेजक लोभी शिक्षक शशि कुमारक कहब छल कि हम अप्पन कनियां क' नहि राखब आओर हुनका गोद मे हमर बेटी अछि। शशि कुमार पुत्री आओर खुदक डीएनए टेस्ट करेबाक बात क' रहल छल, मुदा पंचायतक सरपंच मुरारी मंडल, समिति सदस्य प्रदीप प्रभा आओर समाजसेवी बिट्टू कुमार सहित समाजक सैकड़ों लोग बहु केर समर्थन मे ठाढ़ रहला।
पुतहु सहित समाजक लोग सभक आरोप छल कि दहेजक कारण शिक्षक शशि कुमार अपनी पत्नी क' बराबर प्रताड़ित करैत रहथिन। एहि ल'के पहिने सँ न्यायालय मे मामला चैल रहल छल। कैल्हि जखन ससुरक मौत पर एकलौती पुतहु पहुंचली, तेँ सासुर पक्ष हुनका पर कहर बनल छल। आखिरकार चिता स्थले पर एक पंचायती भेल। पंचायत मे शिक्षक आओर हुनकर मौसा प्रदीप मंडल जखन बिना दहेजक पुतहु क' अपनेबाक बात मानलनि तखन मामला शांत भेल। फेर शिक्षक शशि आओर मृतक केँ मासूम पोती रितिका दुनू मिल चिता क' आगि देलक। समाजक लोग सभ कहलनि कि बाद मे ऐहिक लेल गाम पंचायत बैसा पति-पत्नीक दूरी समाप्त कायल जायत।


text:
मिशन मिथिला 2020 के #Tweet4Mithila कैंपेन के अगिला चरण में आई 17 मई 2020 के #मिथिलाक्षर ट्रेंड कराओल गेल मिथिला के युवालोकनि द्वारा लिपि विशेषज्ञ पं. भवनाथ झा जीक मार्गदर्शनमें आ मैथिली भाषाक मूल लिपि तिरहुता लिपि के संरक्षण आ संवर्द्धन के लेल आवाज उठाओल गेल आ ट्विटर पर पूरा देश में 26वें नंबर पर यह सुबह 11 बजे से 3 बजे तक ट्रेंड करैत रहल पछाती तेसर नंबर पर #IndustryInMithila संगे ट्रेंड होईत रहल। विदित होई कि देश के प्राचीनतम लिपि सबमें सँ एक तिरहुता लिपि अर्थात मिथिलाक्षर आइयो देश के क्लासिकल लैंग्वेज के लिस्ट सँ बाहर अछि जहिकारणे बहुत रास सरकारी सुविधा सँ वंचित अछि आ विलुप्तप्राय होईत जा रहल अछि। किछु निजी संस्थान आ अभियान जेनाकि मिथिलाक्षर शिक्षा अभियान, मैथिल मंच, दुर्वाक्षत :: मिशन मिथिलाक्षर, मिथालाक्षर साक्षरता अभियान, सिद्धिरस्तु आदि अनेको स्वयंसेवी संस्था एहिके संरक्षण के लेल काज कर रहल अछि।
एहि मैगाट्रेंड अभियान के द्वारा मिथिला-मैथिली सँ जुड़ल सब संस्था सब मैथिली के क्लासिकल लैंग्वेज की सूची में शामिल करबाक मांगकयलन्हि आ मैथिली साहित्य संस्थान सँ डा. शिव कुमार मिश्र ई जानकारी दैत हुए कहलाह कि बहुत आगा तक सफलता भेटल अछि बस आब अंतिम जोर बाकी अछि जे संभवत: एहि जनजागरण आ युवालोकनि के प्रयास सँ सफल भय जायत।आजूक ई घटना एकटा ऐतिहासिक समय भेल जखन देश-विदेश सँ 30000 सँ बेसी लोंक #मिथिलाक्षर अर्थात अपन तिरहुता लिपि के चर्चा कयलाह आ ट्वीट कय क एहिके संरक्षण आ संवर्द्धन के लेल सरकार से मांग कयलथि। एहि कैंपेन के संयोजक आ मिथिलाक्षर शिक्षा अभियान के नेतृत्वकर्ता श्री मुकेश कुमार मिश्र समस्त सहयोगी संस्था आ व्यक्तिगत लोकनि के धन्यवाद ज्ञापन करैत कहलाह कि आगा मैथिल संस्था सबके प्रतिनिधि के एकटा दल एहि सिलसिला में राज्य सरकार आ केन्द्र सरकार सँ पत्राचार करत आ आगा यथोचित कार्रवाई करत।
एहि कैंपेंनक सबसँ नीक बात ई रहल जे युवा साहित्यकार लोकनि दूपतिया लिखलन्हि जे अपना में अनुपम छल। किछु अहाँसबलेल अछि :-